c: text/html

text:
Den cuadro di e di tres “Aruba Calypso Heritage Week”, Community Research Education and Development Project (CRED), ta organisa un charla tocante musica di Calypso y idioma na Aruba y region.
Esaki ta tuma luga riba 30 di januari cuminsando pa 7’or di anochi na Scol di Arte San Nicolas. E charla tin como titulo, “Calipso na Papiamento Si of No?: Social and historical explorations of Calypso and Language on Aruba”.
Investigado cultural drs. Gregory Richardson lo haci un analisis social-historico di Calypso y idioma na Aruba uzando diferente ehempel di Centro America.
E presentador lo enfoca riba diferente perspectiva teoretico y tambe haci uzo di letra di Calypso y fragmento di diferente documentario tocante Calypso na Costa Rica, Panama y Aruba.
Lo estrena fragmento di e ‘filmnan’ Calypsonians (2017) produci pa Damien Prouvost y Ramon Morales, Calipso (1991) produci pa Gerardo Maloney y Mighty Lords, Kings and Queens (2015) produci pa Sharelly Emanuelson.
Algun personahe y topico cu lo trata ta e. o. Ringing Bell, Lord Boxoe, Boysie Croes, King Jeon, Jerrino Baas, Mighty Whitey, The Baron, Black Diamond, Calipso y Roadmarch vs Caiso and Soca.
Despues di e charla lo tin oportunidad amplio pa dialoga cu otro. Pueblo henter ta keda invita pa atende e charla aki y tambe e Aruba Caiso and Soca Monarch Festival organisa pa MUSICA durante e resto di siman.
Fecha ta dialuna 30 di januari 2017 na Scol di Arte San Nicolas (Gazebo) di 7:00pm pa 9:30pm.
Idioma: Ingles, Papiamento y Spaño. Entrada ta gratis.

robotstxt: allowed

filter: keep


text:
ORANJESTAD – Aruba Airport Authority N.V. (AAA) a cuminsa 2017 riba un nota positivo considerando e cantidad di pasahero y movecionnan di trafico aereo cu a wordo procesa den e prome fin di siman di 2017, conosi como “Super Weekend”. E prome fin di siman despues di Aña Nobo historicamente ta e temporada mas ocupa pa trafico di pasahero na Aeropuerto Internacional Reina Beatrix mirando e cantidad di pasahero cu ta yega y sali for di Aruba despues di e temporada di fin di aña. NoticiaCla.com mes a tuma nota cu cada 4 minuut un avion tabata aterisa riba p.e. diadomingo.
BON PLANIFICACION
Un biaha mas bon planificacion y coordinacion entre tur stakeholder, departamento y empleado na aeropuerto tawata sumamente importante pa asina por maneha e cantidad di pasahero y movecion di avion durante e weekend cu a pasa. Un poco mas cu 22.200 pasahero y 316 movecion di trafico aereo (tanto avionnan priva y comercial) a wordo maneha den e periodo di 2 dia. E operacionnan na e nivelnan mas halto di seguridad, hunto cu procesamento eficiente y efectivo di pasahero, a resulta den un experiencia positivo pa e miles di personanan biahando door di nos aeropuerto.
E resultadonan aki ta tuma un cantidad tremendo di coordinacion, planificacion y compromiso di parti di un cantidad di partner di aeropuerto, y e resultado di e fin di siman tras di lomba no lo por tabata posibel sin e esfuersonan di US Customs and Border Protection, Imigracion Local (IASA), Departamento di Border Police na aeropuerto, Douane di Aruba, Air Navigation Services Aruba N.V. (ANSA), Aruba Tourism Authority (ATA), e aerolineanan, e ground handlernan, Departmento di Transporte Publico (DTP), e taxistanan, operadornan di concession y F&B, ASAP Services, Total Services, FMSA, Universal Aviation FBO, Flexo, Aruba Security and Crime Prevention y e ekipo di AAA entre otro.
TEAMWORK
CEO di AAA Sr. James Fazio: “Ta di mira atrobe cu bon teamwork cu tur e partnernan di aeropuerto ta sumamente importante pa nos tin un Super Weekend exitoso. Tambe, e ultimo ekiponan tecnologico cu a wordo poni y e cambionan den nos facilidadnan na aeropuerto a yuda tremendamente pa atende e cantidad di pasahero den tempo record. E tabata impresionante pa mira cada empleado bai e extra miya pa sigura e servicio adecua na nos pasaheronan y mi kier gradici cada un persona cu a haci un diferencia durante e Super Weekend! E ta impresionante kico por wordo logra cu e focus y compromiso corecto. Bon trabou tur hende!” Fazio a finalisa bisando.
HOUSTON/ORANJESTAD – CITGO Petroleum no ta muda su headquarter pa Aruba mas. Nan a informa awe cu nan ta tene nan headquarter na Houston mes, cabando cu e speculacion di e posibel mudanza. Asina e portal Houston Chronicle ta raporta. Desde e detencion di 6 di su ehecutivonan riba cargo di corupcion na November aña pasa, su futuro ta na duda. E ehecutivonan (5 tin ciudadania mericano tambe) ta deteni ainda na Venezuela. Sinembargo mester añadi cu e fuente no ta uno oficial di gobierno, pues no por a confirma si realmente esaki ta e caso.
ORANJESTAD – Dia 20 di januari KvK lo organisa un biaha mas e evento Business Plan – Step Forward! Orario di e evento ta di 9or di mainta te cu 2or di atardi na KvK. E meta di Business Plaza - Step Forward! ta pa brinda informacion y guia na e empresario cu ta desea di expande su liña di producto of servicionan y cu talbes kier restructura su negoshi of tin intencion pa expande cu mercado internacional. Topiconan interesante cu lo wordo presenta e dia aki ta entre otro expansion di un empresa, con pa maneha bo administracion, seguro pa bo empresa y proyecto di un incubador comercial. Lo bay ta presente conseheronan di KvK y tambe diferente representante di departamento economico pa duna consulta y brinda informacion encuanto lanta un negoshi. Un danki ta bay na e patrocinado principal di e evento cu ta Compliance & Forensic Services Caribbean.
ORANJESTAD – Nos ta cuminsando un aña nobo y Camara di Comercio y Industria di Aruba (KvK) ta continua cu su empeño y contribui na engrandece comercio y e sector economico di Aruba. 2018 lo bin cu hopi reto y oportunidadnan nobo y KvK ta prepara pa saca lo maximo pa bienestar di comercio. KvK tampoco a para keto y ta den pleno implementacion di un sistema di registro nobo cu lo bay facilita e trabou y di e forma aki por bay brinda miho servicio na su clientenan. Esaki ta forma parti di e metanan di KvK pa 2018.
ORANJESTAD -Ayera, 11 di januari, Lotto Di Dia a yega su jackpot maximo di 150.000 florin y e la wordo gana entre 57 persona. Riba potret por mira cu ya caba algun ganado a pasa busca nan premio di Afl. 2.631,- awe. Lotto sigur ta felicita cada un di e ganadonan aki. Lotto Di Dia a wordo gana cu Match 4 cu numbernan: 03-14-22-29-30, na e siguiente rebendedonan:
ORANJESTAD - Tin biyete falso di 100 florin den circulacion. Banco Central di Aruba (BCA) pa medio di un comunicado a informa cu recientemente a constata esaki. E falsificacion aki tin e debido atencion di BCA. Ta importante pa e publico keda alerta y pone bon atencion riba e siguiente informacion y e diferencianan entre e biyete legitimo y esunnan falsifica:
ORANJESTAD - Den e luna di October 2017, e cantidad di placa den circulacion a expande cu Afl. 16,9 miyon te na Afl. 4.174,4 miyon, compara cu September 2017. Asina Banco Central di Aruba ta informa. Esaki a wordo causa door di un crecemento den e activo domestico netto (+Afl. 31,8 miyon) y un caida den e reserva di divisa netto (-Afl. 14,9 miyon).


text:
WILLEMESTAD - Dialuna anochi na Holiday Beach Corsou, delegadonan di paisnan ruman den Reino Hulandes a topa cu otro pa un encuentro deportivo cu lo bay tuma lugar e siman aki na hermana isla Corsou. E intercambio deportivo aki a wordo crea specialmente pa hobennan, pero for di Ministerionan di Husticia
Day: October 10, 2017
Minister mr. drs. Arthur Dowers contento cu e continuidad di Weganan di Reino
Nan sa cu loke nan ta haci ta ilegal, pero Ayera a sosode loke tabata di spera, boto a pega na candela y a kima dos Arubiano
Partidonan di carta a bay den accion pa malcontento cu scooter di trabou nobo
Exitoso torneo organisa pa Omnibus Tennis
Minister Demisionario, dr. Carlos “Alex” Schwengle – Aruba bon representa den Juegos Sur Americanos de los juveniles 2017
Resultado di e team di Aruba na President’s Cup na Las Vegas – Zahyon Klaber a perde den ultimo seconde pa por a gana un medaya
Un total di 11 detenido a logra nan diploma di spuit auto
Homenahe n’e genero Musical Salsa na Biblioteca Nacional Aruba
E conocido Nestor cultural, linguista y literario, Mirto Lacle tabatin un conferencia di prensa unda el a anuncia cu Biblioteca Nacional Aruba, Departamento di Cultura Aruba, Instituto Pedagogico Arubano a invita pueblo en general pa bin presencia un charla titula: “Salsa, di Caribe pa Mundo”. Tambe tabata presente n’e conferencia aki,
Interupcion di servicio di Cable TV y Cablenet na San Nicolas
SETAR ta informa cu debi na trabounan di instalacion y mantencion rib’e sistema, lo tin interupcion di e servicio di Cable TV y Cablenet pa aproximadamente 2 ora, riba diaranson 11 di october 2017, for di 8:30am pa 10:30am. Ta kita servicio na Weg Fontein – N63, cu ta afecta becindarionan


text:
E di 17 edicion di Soul Beach Music Festival ta bay tuma luga un bes mas na Aruba, esaki lo ta e di 15 biaha cu Aruba ta anfitrion pa e evenemento aki.
Organisadonan a revela nan repertorio amplio di artista cu ta inclui ganador di multi-platina Grammy Award, Faith Evans, e Reina di R&B, Mary J. Blige, fenomeno mundial Usher y banda icono y ganador di Grammy, The Roots.
Blige a caba di lansa su senciyo nobo titula ‘Thick of It’ di su proximo album yama ‘Strength of a Woman’. E tema ta subiendo di posicion rib’e listanan di popularidad di e forma mas lihe cu a yega di wak den mas di 20 aña pa loke ta trata cancionnan adulto di R&B.
Aditionalmente, bishitantenan lo wordo entreteni pa Cedric the Entertainer, cu ta wordo categorisa como “the Original Kings of Comedy” durante e anochi di comedia.
Hunto e artistanan lo duna un espectaculo di caliber halto durante e fin di siman di ‘Memorial Day’, esta di 24 pa 29 di mei 2017 proximo.
Soul Beach Music Festival ta e evento cu lectornan di USA Today a pone na posicion #4 entre e “10 Best Caribbean Celebrations” y #1 “Caribbean Summer Festival” dor di Jetsetter Magazine.
E evenemento aki a crece bira un experiencia unico pa e bishitantenan cu a conduci na un crecemento den anochinan cu e bishitante ta keda riba nos isla.
Bishitantenan cu ta bin pa Soul Beach Music Festival ta conoci pa ta disfruta plenamente di Aruba su oferta culinario y admira e paisahenan trankil. E aña aki, organisadornan lo ta introduciendo un app cu lo informa e bishitantenan di diferente oferta riba nos isla, asina motivanan pa experiencia tur loke Aruba tin pa ofrece. Esaki ta permiti negoshinan cu un budget mas chikito pa tambe por yega na e bishitantenan y asina promove nan producto of servicio. Ademas, usarionan lo por cumpra nan ticket pa e diferente anochi via e app.
Aruba ta anfitrion pa 15 aña caba di Soul Beach. Pa e motibo aki ta importante pa midi e impacto economico di un festival manera esaki p’asina compronde si e inversion haci ta uno cu merito. Pa cu esaki, A.T.A. a traha conhuntamente cu University of Central Florida varios aña p’asina midi e impacto economico pa nos isla di un evenemeto manera Soul Beach Music Festival y otronan.
Resultado di estudio na 2015 ta indica cu e evenemento di Soul Beach tabatin un impacto economico di 5 miyon dollar Mericano directamente pa nos isla, 13 miyon dollar mericano indirectamente. A.T.A. su inversion tabata di un total di 850 mil dollar den e evenemento durante e mesun aña. A.T.A. ta reconoce cu e lineup di un festival por tin un impacto riba con atractivo e ta pa atende, y asina tambe atrae mas bishitante pa nos isla.
Pa e motibo aki, “A.T.A. ta sigui traha di cerca cu e organisacion y a yega na un acuerdo aña pasa unda a mustra di ta dispuesto pa añadi mas fondo, si e organisacion por logra sigura un A-lister di mas caliber na e line-up. Den cuadro di esaki a acorda nombernan di artistanan cu lo califica pa fondo adicional. Fondo adicional lo ta mara tambe na mas cantidad di bisitante y na mas balor promocional pa Aruba. Tur e aspectonan aki ta mara pues na metanan eleva pa e organisacion”, asina Ronella Tjin Asjoe-Croes, CEO di Aruba Tourism Authority.
Carchi pa localnan ya caba ta na benta na e prijs special di $60 na varios localidad di Citco, Ponton service station, Salt & Pepper, Reflections, Moomba, Funmiles, Dragon CD Electronics y na Café the Plaza.
Pa mas informacion por subi nan pagina web, http://www.soulbeach.com, of sigui nan riba Twitter y Instagram @SoulBeachMusic. Tambe por like nan pagina di Facebook, Soul Beach Music, pa keda na altura di tur informacion.


text:
Servisio di Atmishon
Servisio di Atmishon ta un organisashon gubernamental ku ta implementá parti di e maneho di Ministerio di Hustisia. E servisio ta responsabel pa atministrá petishonnan pa atmishon i estadia di personanan ku ta deseá di establesé nan mes na país Kòrsou. E tareanan aki ta tuma lugá konforme e Lei di Atmishon i Ekspulshon, esta Landsverordening Toelating en Uitzetting (LTU).
E metanan di Servisio di Atmishon
- Prosesá petishonnan ku efisiensia, integridat, profeshonalismo i dirigí riba e kliente pa atmishon, estadia i naturaliashon pa asina kumpli ku e nesesidat di e kliente konforme e lei- i reglanan vigente.
- Duna klientenan informashon korekto, kompleto, kla i uniformá, Den kasonan special e informashon ta kuadra ku e nesesidat spesífiko di e kliente.
- Promové e koperashon entre e organisashon interno den e kadena di estranhero ku e otro partnernan stratégiko pa medio di un harmonisashon adekuá di prosesonan, proseduranan i sistemanan (di informashon).
- Kontribuí na desoroyo riba e tereno di kuido di estranheronan.
E tareanan di Servisio di Atmishon ta konsistí di:
- Pèrmit di estadia
- Prolongashon estadia turístiko
- Deklarashon Van Rechtswege
- Deklarashon Niet van Toepassing
- Prueba di regreso
Ademas Servisio di Atmishon tin dos tarea prinsipal:
- Fasilitashon den maneho i konseho hurídiko
- Representa Minister di Hustisia den e proseso di opheshon i di apelashon
Mishon i vishon
Mishon
Na un forma determiná, profeshonal i íntegro nos ta analisá petishonnan pa atmishon di persona a base di lei i reglanan vigente i denter di un tempu stipulá.
Vishon
E organisashon profeshonal i dinámiko pa atmishon di e persona na Kòrsou konforme reglanan vigente.
Por primi riba e linknan abou pa haña mas informashon di Servisio di Atmishon Kòrsou:
- Lei i maneho
- Kosto pa un petishon
- Entrega di petishon
- Invershonista pudiente
- Formularionan
- Deposito
- Petishonnan prosesá


text:
Despues di 8 aña di Gabinete Eman, te ainda e ex-parlamentario Melvin Tromp, debi na su falta di conocemento financiero, no ta consciente den ki desgracia financiero, economico, social y di criminalidad su partido a hinca nos pais aden.
Den un comunicado di e siman aki, sr. Tromp a bolbe bin cu su acostumbrado mentiranan caminda e ta declara cu “e gobierno di MEP lo biaha pronto pa Hulanda pa busca placa pa atende e desaster financiero cu gobierno di AVP a laga atras”. (Mea culpa!).
Hecho ta cu MEP ta contento cu sr. Tromp porfin a reconoce cu su gobierno di AVP a laga un desaster financiero atras, pero ta condena e mentira di cu e gobierno nobo lo biaha pronto pa Hulanda pa busca placa fia. Esaki siguramente no ta e caso y tipo di mentira asina por a sali solamente for di un mente diferente manera di sr. Tromp. Siguramente e gobierno nobo lo no bay Hulanda pa busca placa fia, pero lo bay trece na conocemento di Hulanda e situacion financiero desastroso laga atras pa Gabinete Eman y e intencion serio di e gobierno nobo pa soluciona e problema aki. E solucion ta basa riba un plan concreto y bon defini con ta sali for di e situacion aki, e.o. por medio di un refinanciamento di e interes riba e megadebe y di cual Hulanda ta co-responsabel di e debe gigantesco aki. Hecho ta cu e gastonan di interes a aumenta for di 116 miyon florin na 2009 te cu 215 miyon florin na 2017. Pues den 8 aña di Gabinete Eman e gastonan di interes so a aumenta cu 100 miyon florin!
Sr. Tromp kier pa pueblo lubida con e megadebe aki a ser crea, esta por medio di tur e deficitnan durante e ultimo 8 añanan, caminda a registra recordnan di deficit nunca visto manera na 2011: 325 miyon, 2012: 443 miyon, 2013: 333 miyon, 2014: 406 miyon florin. Y tabata hustamente na 2014 cu Hulanda a bisa “Ta Basta” cu e derochamento aki y a claba e gobierno di AVP un KB y pa despues impone e supervision di CAFT riba e mesun gobierno aki. Pero asina mes cu nos pais ta bao supervision di CAFT, Gabinete Eman a bolbe cu su hazaña desastroso riba tereno financiero, ora cu nan no ta cumpliendo cu e normanan cu nan mes a stipula pa nan mes, ya cu nan no ta logrando pa baha e deficit di aña 2017 te na -25 miyon florin y ni tampoco crea un surplus di +25 miyon florin na 2018, sino cu e presupuesto di 2018 ta mustra cu lo bay tin otro deficit astronomico di -195 miyon florin! Y ta hustamente debi na e deficit di -195 miyon aki e gobierno nobo tin cu bay Hulanda pa busca un solucion factibel pa cu e desaster financiero cu ta persiguiendo nos pais desde 2010 en adelante y tur esaki pasobra nos tabata tin un parlamentario sin wes’i lomba manera sr. Tromp cu no a para firme pa un finansa publico sano, controla su gobierno y asina evita cu nos pais ta hinca awe den e derumbe financiero.
Tambe sr. Tromp den su comunicado a trece padilanti cu “na 2009 AVP a haya e pais aki den un desaster completo y asina mes mey mey di e desaster aki, Gabinete Eman a percura pa duna esunnan den mas necesidad, yudansa den forma di entre otro reparatietoeslag, financia gasto di scol pa miles di mucha sin cu mester a bay Hulanda pa busca placa”. Sinembargo den e mesun rosea sr. Tromp no ta conta pueblo con tur esakinan a ser paga, ya cu na final di 2009 gobierno di AVP a haya 970 miyon florin for di Gabinete Oduber, e.o. Placa di Plant N.V., BBO di Valero, BBO local, FDA, Ganashi di Banco Central. Si no tabata pa e 970 miyon aki cu nan a hereda, Gabinete Eman lo no por a emplea tambe mas di 400 coordinador cu partijdiploma, un cantidad espantoso di contractantnan y consultantnan y siguramente lo no tabatin placa pa e gobierno derocha na Wubbo Ockels, Richard Branson, Al Gore y tur e locuranan di conferencianan green. Cu AVP a haya e caha di gobierno bashi mes nan a derocha sin misericordia, corda si nan a haya e caha yen di placa mes! Hecho ta cu awe na 2017 e gobierno nobo lo bay haya un caha completamente bashi y riba dje cu pata pata di debe pa sigui paga. Anto ainda sr. Tromp no kier pa e gobierno nobo bay Hulanda pa busca solucion pa e desaster financiero cu su partido AVP a ocasiona. Melvin Tromp, een toontje lager, alstublieft!


text:
En conexion cu periodo di horcan, Museo Arqueologico Nacional Aruba (MANA) hunto cu MFA Paradera, ta ofrece publico un charla sumamente interesante di un investigacion riba un naufrago di kende su restonan di skelet a ser haya na Puente/Andicuri algun aña pasa.
E charla aki, como tambe un exhibicion temporario 3D tocante arqueologia marino, lo tuma lugar diaranzon awor, dia 25 di october, di 7’or pa 9’or di anochi den sala grandi di MFA Paradera.
Mas cu claro lo percura pa un pasa boca dushi y algo di bebe p’e bishitantenan.
E sala di exposicion di Museo Arqueologico for di luna di maart di e aña aki, manera ta conoci, ta sera pa publico en conexion cu trabounan di mantencion di cual e parti cu ta tumando mas tempo, t’e trabounan di desmantelacion y instalacion di ful un sistema nobo di airco pa henter e compleho.
Pa haci esaki posibel y pa percura cu niun material arqueologico ta haya daño a causa di e calor, ni durante e trabounan cu mester ser haci, a saca algun obheto for di e sala di exposicion permanente.
Ademas p’e compania di instalacion di e sistema di airco por haci su trabou debidamente, mester desmantela cierto area den e sala di exposicion pa un otro compania cu experticio den esaki. Manera ta di compronde, esaki tambe ta tuma su tempo, pasobra e mester ser haci na un manera responsabel.
Mientrastanto cu e trabounan aki ta tumando lugar n’e compleho di MANA, ta sigui brinda publico e servicio di duna informacion tocante nos antepasadonan.
Studiante y alumno di scol cu mester traha un werkstuk, raport of spreekbeurt pa scol semper por acudi na oficinanan di MANA pa haya e informacion necesario.
Ademas MANA ta forma parti di e exposicion temporario na Archivo Nacional Aruba, como tambe tin un exhibicion temporario 3D den cuadro di ‘Museum goes Tec’ na Biblioteca Nacional Aruba pa tur bishitante di e centro educativo aki.
Banda di esaki ta ofrece charla cu diferente tema na diferente localidad y e biaha aki ta trece e Museo na MFA Paradera.
Pues un y tur cu ta interesa den historia di nos antepasadonan y en specifico den nos arqueologia marino, y cu no a haya e oportunidad biaha pasa, ta keda cordialmente invita pa bin MFA Paradera, diaranzon anochi pa 7’or, pa asina haya sa mas tocante e naufragio cu a tuma lugar na aña 1886 a causa di un Horcan y e restonan di skelet di un tripulante cu a ser descubri despues di Horcan Dean na 2007.
Asina Museo Arqueologico ta keda brinda e servicio na publico pa informa tur interesado tocante nos herencia cultural arkeologico.


text:
Diaranson 26 di juli 2017 ta fiesta di San Joaquin y Santa Anna, e pareha casa cu tradicionalmente ta
wordo honra como e mayornan di Mama Maria, cu ta haci nan e abuelonan di Hesus.
Ki bunita ta cu Hesus tin abuelonan. San Joaquin y Santa Anna ta recorda nos n’e Incarnacion: Dios di berdad a bira hende y a drenta un famia humano cu no solamente ta inclui su mama Maria y su tata Hose como su mayornan, y esey nan mayornan y esey nan mayornan, te bek na Adam y Eva n’e principio di creacion di acuerdo cu cronologia di San Lucas ( Lucas 3:23-38).
Manera nos tur, Hesus a nace den un red di relacionnan, e “cuna di bida y amor” esey t’e famia (Huan Pablo II, Christifideles Laici, no. 40)
E antifonia di misa di awendia ta bisa: “Laga nos alaba Joaquin y Ana pa nan yiu; den nan Señor a duna nan e bendicion di tur pueblo”. E nomber Ana ta nifica: “Gracia, amor, plegaria”. Scritura Sagrado no ta conta nos nada di e santo. Tur cos cu nos sabi ta legendario y nos ta haya den e evangelio di apogrifo di Santiago, cu ta relata cu riba e edad di binticuatro aña Ana a casa cu e propietario di ganado cu ta yama Joaquin, un galileo, di e ciudad di Nazaret. Su nomber ta nifica “e homber na ken Dios a lamanta” y segun San Epifanio: “Preparacion di Señor”. E ta descendiente di e famia real di David.
Segun tradicion Santa Ana a nace na Betlehem y a casa cu Joaquin di Nazaret, tur dos ta descendiente di David. Hunto cu su esposo Ana a cria Maria pa bira un paragon, un modelo, di birtud y a encomende n’e templo como mucha.
Ta bisa cu Ana a muri na un edad avansa. E mesun tradicion ta conta cu Joaquin, un doño di ganado adinerado, kende su matrimonio cu Ana no a produci di biaha un yiu. Esaki a wordo considera como un falta di bendicion di cielo, cual a resulta cu un sacrifico di Joaquin a wordo nenga na templo.
Joaquin ta corda e yiu homber cu Abraham a haya riba edad halto. Joaquin a dicidi di bay den desierto y yuna durante 40 dia. Ey nan un angel a aparece y a conte di e nacimento di su yiu muhee y el a bay encontra su esposa n’e “Porta di Oro “ na Herusalem.
Parokia di Noord ta celebra e fiesta di Santa Anna riba diaranzon 26 di juli 2017. E celebracion ta cuminsa cu un nobena cu ta cuminsa dialuna 17 di juli 2017. Un ora prome cu Santo Sacrifcio di Misa ta reza un Santo Rosario na honor di Santa Anna. Cada dia e nobena ta dedica na un bario den Parokia di Noord.
E intencion ta cu durante e dia ey tur otro bario ta dedica na oracionnan n’e barionan specifico. E barionan na cual e oracionnan ta wordo dedica por trece alimento riba su dia di intencion particular p’e personanan den necesidad di nos parokia.
E celebracion ta culmina riba 26 di juli fiesta di Santa Anna. Un procesion lo sali for di Centro Deportivo Frans Figaroa y lo termina na misa di Santa Anna.
Tur grupo di oracion, scouting, AMG, gruponan uniforma, muchanan cu a ricibi nan prome Santa Comunion, hobennan cu ta bay haya nan confirmacion, cooperadornan pastoral y koornan tur lo participa den e procesion aki.
Aki un Santo Sacrificio solem lo wordo celebra. Despues di e SS di misa lo tin brindis pa tur parokiano di Noord.
Un invitacion ta bay na tur parokia di Noord, devotonan di Santa Anna y e pueblo di Dios en general pa bin asisti n’e celebracionnan aki.


text:
Den rueda di prensa di Partido POR, Plataforma Forsa Nobo, Marisol Lopez-Tromp a cuminsa papiando rib’e tema di educacion y enseñansa. Mesun tema trata como central tambe pa Joslin Croes y Robin Ann Didder.
Lopez- Tromp a splica cu educacion y enseñansa ta algo cu ta biba tur dia den comunidad, no solamente dor di mayornan cu tin nan yiunan na scol, pero tambe ta tema di e maestronan e. o. pasobra simplemente e ta un topico asina cardinal cu ta pasa dor di tur Ministerio.
Marisol Lopez-Tromp a acentua: “E no ta algo para riba su mes. E ta algo esencial pa gobernacion y ta hunga un rol den tur cartera di cada Minister”, drs. Lopez-Tromp a subraya.
E dama a sigui splica cu esaki ta e motibo pa cual diez aña pasa, a nace e iniciativa pa bin cu un Plan Nacional di Enseñansa, cual a bira realidad dor di un participacion di esnan cu ta traha den veld, no solamente di enseñansa, pero tur gremio local a participa den e plan aki, pa yega asina na un vision pa pais Aruba den e proximo diez añanan.
El a splica cu esaki ta un proceso caminda cu no solamente den veld di enseñansa, pero e gremionan sindical, clero, tambe diferente fundacion manera social, turismo, husticia, tur di nan a participa conhuntamente pa Aruba conoce su prome plan nacional di educacion.
Drs. Lopez-Tromp a señala cu esaki ta un plan cu a percura pa Aruba haya fondonan di Union Europeo, caminda cu esaki tabata un condicion pa nos pais haya placa pa por a continua cu su plan nacional.
“Esaki ta nifica cu te awe, fondonan cu ta bin di Union Europeo, pa educacion, ta danki na e vision di e Plan Nacional di Enseñansa cu te awe ta drentando fondonan pa gobernacion actual pa cierto metanan den enseñansa. Realidad ta si, cu gran parti di e plan aki no a keda completamente ehecuta. Ta asina cu diferente area den dj’e no solamente ta costa cen, pero e mandatario en cuestion, mester tine como un prioridad pa ehecuta esaki.
Y akinan ta caminda cu mi ta kere cu mirando e periodo nos dilanti y sigur pa e plataforma aki nos ta considera educacion asina importante, cu mi ta kere cu, cu apoyo di pueblo den gobernacion e ta un aspecto cu mester sigui wordo implementa caminda cu mester adapta y sigur pa continua cu un vision comun y sosten di tur esnan den comunidad pa conoce educacion aki na Aruba”, Lopez-Tromp a bisa.
Como un punto tambe importante el a menciona cu den e plan aki tambe a participa no solamente e parti di scolnan publico cu ta cay bao di Gobierno, pero tambe e diferente otro stichtingnan di enseñansa, cu otro scolnan ta cay bao di nan manera SKOA (scol Catolico), SPCOA (scol Protestante), y tur otro directiva y scol cu no ta cay necesariamente bao Gobierno, cu a haci un participacion completo ademas di e maestronan. P’esey mes mi kier subraya e importancia di tin un vision comun como pais, pasobra esey ta cardinal, pa bo por ehecuta un vision carga pa un y tur”, Lopez -Tromp a menciona.


text:
Kralendijk - MPB a tuma nota di un karta ku Kolegio di Supervishon Finansiero (Cft) a manda pa gezaghèber di Boneiru, ayera 6 di desèmber 2017.
Cft den palabranan hopi kla ta urgi gobièrnu pa entregá kuentanan anual di kompanianan di gobièrnu, duna bon direkshon na tur kompanianan di gobièrnu, mantené sufisiente distansia for di kompanianan di gobièrnu konforme e kódigo di ‘corporate governance’, inkorporá e kódigo di ‘corporate governance’ den tur statuto di kompanianan di gobièrnu, krea un maneho di dividendo struktural i finalmente pa gobièrnu entregá un plan di akshon pa e puntonan menshoná aki na Cft.
Duna direkshon pero mantené distansia
Kuentanan anual i un un maneho di dividendo struktural ta di sumo importansia pa e presupuesto di Entidat Públiko di Boneiru. Cft den su karta ta menshoná ku ta importante pa gobièrnu duna direkshon na kompanianan di gobièrnu pero ku gobièrnu mester mantene sufisiente distansia aplikando ‘good corporate governance’. Ku esaki Cft kier bisa ku gobièrnu mester krea struktura i duna direkshon den liñanan grandi, pero gobièrnu no por bai mete den operashon diario di kompanianan di gobièrnu. Pa evitá metementu di gobièrnu den kompanianan di gobièrnu Cft ta pidi gobièrnu pa inkorporá e kódigo di ‘corporate governance’ den tur statuto di kompanianan di gobièrnu.
Gobièrnu a malusá konseho anterior di Cft
MPB ta di opinion ku skirbiendo e karta aki Cft ta mustra bon kla ku gobièrnu a saka e konseho anterior di Cft kompletamente for di konteksto i usa esaki pa bai guera ku BIA bou di e kapa ku tòp di BIA a konspirá i pone gobièrnu ‘buitenspel’. E resultado desvastador ta ku e presidente-komisario i e direktor di BIA a tuma retiru. Den su karta di retiro e tòp di BIA ta tilda gobièrnu di sakamentu di mentira. Kuestionabel ta ku te ku awe gobièrnu no a reakshona riba e ponensianan di e tòp di BIA. E mayoria di Konseho Insular ku ta konsistí di Maritsa Silberia, Esther Bernabela, Jenouska Raphaela, Marugia Janga i Robby Beukenboom tambe a haña un ‘tik op de vingers’ serka Cft manera nan ta bisa na hulandes. E asina yamá ‘raadsbesluit’ di dia 14 di novèmber ku koalishon a pasa den Konseho Insular ta un metementu direkto den asuntunan di BIA. Konseho Insular no tin nada di haber ku BIA. Nan trabou ta pa kontrolá gezaghèber of Kolegio Ehekutivo riba nan maneho di e entidatnan ku gobièrnu ta partisipá aden i no konsentrá riba solamente un entidat.
Koalishon mester saminá su konsenshi
Ku e karta di Cft aki MPB ta konkluí ku gobièrnu ta hibando mal gobernashon tresiendo presupuesto i finansa públiko na peliger pa por krea ‘coup’ den kompanianan di gobièrnu, pa asina e ‘mastermind’-nan por drenta hasi negoshi. MPB ta bolbe pidi koalishon pa saminá nan konsenshi, aktua i pone e gobièrnu aki na su lugá pa hiba bon gobernashon. Bon gobernashon ta duna konfiansa na pueblo Boneriano, invershonistanan i Hulanda. Hulanda a menshoná den su programa di gobernashon ku Hulanda lo pone fondonan adishonal pa Boneiru pero ku e kondishon ku mester tin bon gobernashon.


text:
Oranjestad - Sievinger Y Dowers Ta Bandona Sala di Parlamento. Diabierna mainta tabata tin huramentacion di parlamentarionan nobo y entre esnan di AVP tabata tin tambe Benny Sievinger y Arthur Dowers.
MEP ta gradici Ady Thijsen pa su dedicacion y lealtad incondiconal
Oranjestad - Un di e personanan cu un trayectorio impresionante den politica ta nos amigo y colega mr. Ady Thijsen, kende diahuebs a dispidi di su funcion como parlamentario di pais Aruba.
MEP ta recorda e di 20 aña di fayecimento di su co-fundador ing. Roland Lacle
Oranjestad - Awe 12 di october partido MEP ta recorda cu 20 aña pasa un baluarte integro y leal na nos partido a bay laga nos, esta ing. Roland Lacle (dfm).
Cada biaha cu MEP asumi gobernacion for di AVP, MEP ta haya e caha di gobierno bashi bashi!
Oranjestad - Historia di desaster 2001 ta ripiti na 2017: Den e ultimo dianan aki por experencia con e resultado di e eleccion ultimo a afecta seriamente e estado mental di varios di e politiconan di AVP.
Un biaha mas Tanto Cuenta cu tres presentacion den Cas di C ultura
Oranjestad - Despues di warda un par di luna, porfin e ripiticion di Tanto Cuenta den Cas di Cultura lo tuma luga dia 22 di october venidero. Tanto Cuenta lo duna, un biaha mas, un presentacion di tres Cuenta di Hada na Cas di Cultura.
Master plan pa waf Oranjestad ta importante pa futuro di turismo Crucero
ORANJESTAD – E master plan pa desaroyo nobo riba e tereno di waf na Oranjestad ta trahando hunto cu otro proyectonan den cercania pa asina alcansa un harmonia den henter e waterfront di nos ciudad capital.
Aruba Certification Program ta duna tayer exitoso na La Cabana
Oranjestad - Aruba Certification Program, e programa di certificacion di Aruba, tabata tin e honor di duna e curso di ACP na un grupo di empleado di La Cabana Beach Resort and Casino.


text:
Departamento di Obra Publico ta informa pueblo di Aruba en general y specialmente nos automobilistanan cu ta haci uzo di e caminda di Yucuri cu dia 7 y 8 di september 2017 lo bay cera parcialmente pa asfalta e caminda.
E caminda cu lo wordo asfalta lo ta di Yucuri 1 te 3 y diabierna lo asfalta entre Yucuri 51 te Yucuri 82. Orario di ceramento lo ta di 8’or di mainta pa 6’or di atardi ambos dia.
En conexion cu e trabounan menciona Departamento di Obra Publico ta pidi pa tene cuenta cu e inconveniencianan cu lo por surgi pa cual nos ta pidi nos disculpa.


text:
ORANJESTAD (AAN): Un turista cu ta na Aruba cu su famia a muri na De Palm Island. Ta un turista adulto caba. Esnan cu ta LifeGuard a bati alarma pasobra nan a haya un bishitante masculino cabez abou den lama. E lo a bay snorkel y probablemente e lo a haya un ataka di curazon.
A logra saca e persona for di awa y cuminsa reanima mientras cu yudanza di Paramediconan di Ambulance tambe tabata na caminda. Ora cu ambulance a presenta e Paramediconan a tuma over.
A traha cu e victima pa basta rato pero na final ta dokter mester a wordo yama pa constata morto. E curpa a wordo duna liber pa e famia cu tabata presente na De Palm Island.
No tabata parce mesora di un caso di hogamento of crimen. Paz na su restonan. Mientras cu e caso ey tabata andando, a sosode tambe un accidente chikito.
Un otro turista a slip dal cabez na un di e actividadnan acuatico. Personal di ambulance presente a atende mesora. No a bay cune Hospital pero a conseh’e si pa e pasa Eerste Hulp pa asina wordo atendi.


text:
Veterinaire Dienst ta corda tur persona cu kier sacrifica un cabrito, carne of porco pa consumo propio, cu mester haci esaki na Abattoir. Matamento di bestia na cas ta ilegal y por tin riesgo pa salud di hende. Tur hende cu kier haci uzo di servicio di Abattoir pa sacrifica un bestia durante luna di December 2017 por haci esaki entre Dialuna y Diahuebs, parti mainta. Ta pidi encarecidamente pa trece e animalnan entre 7:00am y 9:00am. Ultimo dia pa mata bestia lo ta Diamars dia 19 di December 2017.
Alabes ta anuncia cu e proceso di sacrifica bestia na Abattoir ta tuma luga a base di afspraak. Doño cu ta desea di sacrifica un of mas animal pa come mester yama un dia prome pa confirma cu e kier haci uzo di e servicio di Abattoir. Esaki ta pa purba coordina e trabou na un manera mas structura.
Pa mas informacion por tuma contacto cu Veterinaire Dienst na telefon 5224310 of pasa personalmente na Veterinaire Dienst situa na Barcadera # 1.


text:
Experiencia di Aruba den turismo, e mercado di persona cu ta biaha pa wak parha rond mundo, y cu esaki ta un industria cu ta emiti poco desperdicio toxico, tabata entre e puntonan cu Presidente di Colombia, Juan Manuel Santos, a trece dilanti den su discurso.
Santos a menciona presencia di Prome Minister Mike Eman y a sugeri e posibilidad pa crea aliansanan entre ambos nacion enfoca rib’e tema aki.
E ocasion tabata apertura di e Risaralda Bird Festival cu a tuma luga na Pereira, den departamento di Risaralda y na cual Premier Eman tabata un invitado special.
E mandatario a encabesa un delegacion di mucha, hoben y lider gremial, den compania di President di Aruba Bird Life Conservation, Greg Peterson. E grupo di Arubiano a atende reunion cu mandatario y experto, a bishita parkenan natural y a sostene combersacionnan bilateral riba nivel estatal, comercial y aviario.
Presidente Santos a cuminsa na recorda e historia di e departamento Risaralda durante e 50 aña di su existencia y con cosnan ta hopi diferente, awor cu ta reina paz na e pais.
E ta un oportunidad pa desaroya sectornan nobo, manera esun di turismo. E region tin hopi atractivo pa su naturalesa y arkitectura.
Turismo, segun Santos, “ta un industria sin ‘schoorsteen’, un industria den cual tur pais ta competi, paso e no ta contamina, ta produci trabou bon paga, ta laga divisa y ta un industria ideal.”
Otro atractivo di Risaralda ta e cantidad di parha cu tin. Aki ta caminda e President Colombiano, ta haci mencion di su homologo Arubiano, indicando cu Premier Eman sa hopi bon di e potencial y di e turismo pa experiencia parhanan den e tipo di ambientenan asina. Colombia ta wak un bentaha, ya cu e tin e cantidad mas grandi di especie di parha, cu cualkier otro pais.
“E ta un turismo di calidad halto y nos tambe por haci, señor Prome Minister, algun aliansa”, asina President Santos a bisa. El a brinda un ehempel indicando cu turistanan por yega Risaralda via Aruba, wak e parhanan, keda na e fincanan cafetero y despues regresa Aruba pa tuma solo na e beachnan maraviyoso, manera e president a bisa.
“Esey lo ta un maraviya. Pasobra esaki ta un circulo virtuoso. Mas turista, ta trece mas negoshi, mas consumo, mas empleo.”
Na final di e evento, Prome Minister Mike Eman a haci entrega di un obsekio na su colega di Colombia. Ta trata di un copia di e buki ‘Bird Wildlife of Aruba’ cu un dedicatoria personal den dj’e for di su persona y President di Aruba Birdlife Conservation, Greg Peterson.


text:
Desde cu Jeffrey Kelly di cabey boto a drenta Parlamento di Aruba ta solamente mentira y manipulacion e ta keda plama den pueblo y tur esaki den su actonan di desesperacion mirando loke ta bay ta e destino fatal di su partido AVP na september proximo.
Den un comunicado emiti e siman aki, sr. Kelly a alaba su Gobierno di tur forma pa tur loke nan a haci relaciona cu e infrastructura di nos scolnan. Den un forma cla y raspa Jeffrey Kelly a admiti publicamente cu su Gobierno di AVP no a construi ni sikiera un scol durante e ultimo 8 añanan. Den su comunicado Jeffrey a papia solamente di “reconstruccion y renobacion di scolnan”, “scolnan cu a haya cura”, “scolnan cu a haya un man di verf” durante e ultimo 8 añanan, y net nada di construccion.
Ningun otro construccion
Pero esey tabata semper e modus operandi di Gabinete Eman, ya cu no ta scolnan so nan no a construi, pero nan no a construi ningun cas social, ningun facilidad deportivo nobo, ningun Warda di Polis nobo, ningun cas pa anciano nobo etc., siendo cu nan Gobierno a haya 2.7 biyon florin extra na entrada durante e ultimo 8 añanan y cual suma nan a derocha na nan antoho.
Pero e mentira di mas grandi cu e politico mediocre aki a ventila ta ora cu e ta declara cu “durante e 8 aña di gobernacion di MEP realmente nada a wordo haci na scolnan”.
Aki por mira claramente cu Jeffrey a pega cu e mesun malesa di su lider Mike Eman: Gaña y sigui gaña!
Ta p’esey MEP pa di tantisimo biaha kier hinca den e cabes duro di Jeffrey Kelly e siguiente proyectonan di scolnan construi y renoba durante e 8 añanan di Gabinete Oduber:
Construccion y renobacion di scolnan
- Construccion di scol EPI na Sero Blanco, 2. Construccion di scol basico na Sabana Basora, 3. Construccion di 11 klas extra pa Maria College, 4. Construccion di Scol Primario Conrado Coronel na Morgenster, 5. Construccion di Scol Basico Conrado Coronel na Morgenster, 6. Construccion di scol basico na Kudawecha, 7. Renobacion y ampliacion di Colegio Laura Wernet Paskel, 8. Renobacion y ampliacion di Colegio Sagrado Curason, 9. Renobacion di Sint Aloysiusschool, 10. Renobacion di Commandeur Pieter Boerschool, 11. Renobacion di Colegio Hilario Angela, 12. Renobacion di Maria Regina school, 13. Renobacion di Paulusschool, 14. Renobacion di Graf von Zinzendorfschool, 15. Renobacion di ex-Mater Dei school, 16. Renobacion di Maria College y 17. Renobacion di Rosario College.
Pues aki por mira 6 construccion y 11 renobacion di scolnan rond Aruba. Cu esaki tambe Jeffrey Kelly den bista di pueblo ta pasa pa un mentiroso patologico cu no a mira ningun di e obranan aki ehecuta durante e 8 aña di Gabinete Oduber.
Finalmente lo ta bon pa Jeffrey Kelly na lugar di skirbi disparate y mentira tur ora, bay puntra su lider Mike Eman dicon te ainda nan tin e scol HAVO/VWO na Noord boicotia desde 2009, tempo cu Gabinete Oduber a laga e proyecto aki completamente cla atras pa ehecuta.
Berguensa pa Jeffrey Kelly, un supuesto Nortero cu no tin e curashi pa sali na defensa di su propio districto, pero ta prefera di keda na bon cu e destructornan di nos pais y p’asina cu su 90 voto e por haya un cabey boto atrobe riba lista di AVP.


text:
Diasabra den oranan di madruga algo pasa di 3’or, un unidad di Recherche ta topa cu un pelea den Hotzone, riba parkeer plaats di The Village.
N’e mesun momento nan ta constata cu un di e personanan envolvi, lo ta den posesion di un arma di candela.
E persona aki a logra bandona e sitio den un Nissan Cube blanco, cual a sali cu velocidad halto bay direccion zuid, mesora e Recherchenan a pidi pa refuerso.
MANIOBRA Y MANDA AUTO RIBA POLIS
Na altura di luznan di trafico di Superfood, na prome instante el a para p’e luz cora tras di un auto, pero na momento cu el a ripara cu tin algun patruya yegando mas cerca di dje, el a sigui core y den su ansha el a maniobra cu su auto y a manda e auto riba e Polisnan.
PERSECUSION A START
El a sali bay direccion rotonde Sasaki, el a sigui y drenta Schotlandstraat, bay zuid, mientras tanto diferente unidad di Polis tanto uniforma y no uniforma tabata siguiende e auto aki.
Na altura di Banjolux nan a kita bay links, pues riba e caminda di tera patras di go kart, nan a sigui bay ‘riba
TIRONAN A CUMINSA CAY
Mas pariba riba e caminda di santo aki, ocupantenan di e Nissan Cube a cuminsa los tiro riba e Polisnan. Mesora autoridad no a duda y tambe a cuminsa los varios tiro bek riba e Nissan Cube.
Casi na final di e caminda e Polisnan ta logra para e auto y ta detene tur 4 persona den e auto, cu ta trata di tres homber y un muher
AMBULANCE TA WORDO PIDI CU URGENCIA
Ambulance a wordo pidi cu urgencia n’e sitio, pasobra tawata mustra cu un di e ocupantenan lo a ricibi un tiro, pero despues e sospechoso mes a bisa Polis cu e bala lo a rasca su curpa bay.
No ta conoci con serio e herida tabata, pero asina mes el a wordo transporta pa hospital.
Polis a transporta e otro sospechosonan pa Warda di Polis na Shaba, entre nan un dama cu tambe tabata den e auto hunto cu e otro 3 hombernan , riba un di e imagennan por mira ora Polis a hibe Warda di Shaba.
TUR ESNAN ENVOLVI TA PERSONAN LOCAL
Locual a pasa den oranan di madruga nos mester para keto un rato y realisa cu cos a cambia, cu nos cayanan no ta sigur mas y cu cualke persona di cualke edad, por ta den posesion di un arma di candela of den cualkier auto of cas por tin un arma di candela y un tiro cu sali for di e arma ey por tin consecuencianan fatal cune.
Tur 4 persona den e auto tabata hendenan local, e grupo aki a falta tur clase di respet pa autoridad, mirando cu nan a los varios tiro riba auto di polis.
Nan sa bon cu por tabatin un posibilidad cu den e tiramento aki un di e tironan ey por a alcansa un di e agentenan tambe y nan sa bon cu Polis lo los tiro bek riba nan cu tambe por tabatin consecuencianan fatal pa nan, imagina un cuidadano cu ta cana sin arma pa defende su curpa.


text:
Por bay spera varios caso den Corte
E trahadornan di MIO ta den un incertidumbre, pasobra te awor e compania no a ser declara bancarota, pero ta Gobierno a retira nan licencia pa por sigui opera.
E trahadornan no sa kico pa haci, pa cual e pidi Departamento di Trabao y Mediador di Gobierno splicacion, pa sa unda nan ta para.
Combersando cu Anselmo Pontilius, el a duna di conoce cu ora cu surgi situacion manera esaki, e trahadornan mester sa kico ta nan derecho, kico nan mester tene cuenta cu nan. Hecho ta cu MIO ta den operacion te ainda, e no a sera su portanan. Y si dado caso si e compania stop cu su operacion, segun Mediador di Gobierno, e trahadornan ta den servicio ainda di MIO. Esta tanten cu e compania no procede pa pidi un persona pa termina nan relacion di trabao cu e trahadornan.
Mediador di Gobierno a priminti e trahadornan cu lo tuma contacto di biaha cu SVb, pasobra si resulta cu e trahadornan aki no haya salario y MIO stop di opera, p’e trahadornan ta prepara y asina hunto prepara kico haci pa nan, segun Anselmo Pontilius.
Logico manera tur otro grupo di trahador, ta masha preocupa kico lo bira nan future, maske tin di nan cu kier bay solicita pa un otro trabao, considerando cu MIO finalmente lo disparce.
Hecho ta cu MIO no ta bancarota, ta Gobierno a kita su licencia. No por culpa MIO, pasobra ainda fin di luna di juni, nan a cumpli cu pago di salario. E pregunta ta, MIO lo por paga salario di juli awor? Tin un cantidad di caso hudicial na caminda, pasobra MIO ta bisa cu nan kier sigui opera, pero ta Gobierno a saca e stecker. Cu otro palabra, MIO ta manda e trahadornan bay cobra Gobierno, cu no kier pa nan sigui den operacion.


text:
TNO, The Planet Earth Foundation, Tourism Corporation Bonaire i NEXUS 1492 riba 17 oktober 2016 durante un evento públiko, lo duna e inisio na e konferensia di trabou ‘Coastal Dynamics and Ecosystem Change’ (Dinámika di kostanan i kambio di e ekosistema). E konferensia ku ta ta tuma lugá di 18 te 21 di òktober na Plaza Beach Resort Bonaire, ta trese ekspertonan klave for di rònt mundu huntu pa yuda ku e agènda tokante desaroyo duradero di kosta den e region karibense dal un siguiente paso riba e kaminda.
Tin un evento públiko planiá na El Mundo Restaurant riba 17 di òktober 2016, di 18.00–20.00 or. E organisashon ta ofrese ‘welcome drinks’ komplimentario. E evento akí ta konsistí di presentashonnan di parti di Maurice Adriaens (Tourism Corporation Bonaire), arkeólogo Jay Haviser (SIMARC) i e embahadornan di naturalesa, Julia Marisol Martinus i Rayen Seraus (Junior Ranger Program STINAPA). Durante e evento oradornan lo diskutí e importansia di protekshon di e kostanan di Boneiru i e papel ku e konferensia ta hunga pa loke ta trata estudio di durabilidat di e kostanan karibense. Durante e evento lo tene tambe un kompetensia di arte pa muchanan i famianan. E ganadónan lo ser anunsiá na final di e anochi i lo risibí un premio spesial. E obranan ganadó lo ser eksponé den Museo Terramar na Kralendijk.
E konferensia akí ta un oportunidat úniko pa atendé e problemanan akí, pasobra e ta trese huntu un tim eksepshonalmente fuerte di ekspertonan internashonalmente rekonosé riba tereno di siensia di tera. E konferensia, prepará pa un tim ku ta konsistí di ekspertonan riba tereno di arkeologia, biologia, siensia geológiko i físikonan, ta enserá un skala amplio di ekspertisia altamente kualifiká riba tereno di siensia di sistema di tera.
E 23 000 km di largura di e zona kostal karibense ta den un balanse delikado. Karibe ta ser konsiderá komo un di e regionnan mas vulnerabel di mundu, mirando e influensianan di desaroyonan riba ekosistema i komunidat. Ounke fleksibel, ya ku hendenan pa siglonan largu a habitá e kostanan i a usa e rekursonan banda di kosta den e área karibense, kambionan di klima mundialmente, e preshon di e poblashon i rekursonan limitá ta peligrá un gran parti di e zona kostal. Esaki ta nifiká ku kambionan den e nivel di laman, eroshon di e kosta, inundashonnan i otro faktornan similar ta forma un gran riesgo.
E kambionan akí no tin solamente influensia riba e kostanan, pero tambe riba komunidatnan ku ta biba a lo largo di e área kostal. Pa atendé efektivamente ku e menasanan akí ta imperativo pa desaroyá i implementá plannan pa protehá e kostanan karibense. E konferensia aki ta tantu globalmente komo lokal di importansia. Zonanan kostal i e islanan chikitu rònt mundu ta haña nan mas i mas konfrontá ku problemanan similar i Boneiru ta djis un di e islanan ku mas i mas lo bai hañ’é konfrontá ku e kambionan aki den futuro. Akshonnan pa protehá nos kostanan ta eksigí ‘partnership’ i kooperashon. P’esei e konferensia tokante ‘Dinámika kostal’ ta un oportunidat pa ekspertonan den e área karibense topa otro i haña solushonnan duradero.


text:
Specialistanan riba tereno di lech’i pecho, Minouche Lopez trahando na Directie Volksgezondheid DVG y Marlene Giel alavez enfermera trahando na Dr. Horacio Oduber Hospita, a regresa for di un conferencia di “Global Access to Skilled Lactation Care” cu a tuma luga na comienso di augustus na Toronto.
E conferencia aki ta cuadra exactamente cu locual Directie Volksgezondheid tin den su maneho di prevencion pa Aruba. E aña aki e tema di Siman Mundial di Lech’i Pecho, 1-7 di augustus, ta “Sustaining breastfeeding together” y esaki ta algo cu tur hende na Aruba por contribui na dje.
Brinda apoyo na dunamento di lech’i pecho ta ora mamanan ta encurasha otro den dunamento di lech’i pecho. No solamente e pareha, famia y amistad, pero tame e personanan cu ta traha den cuido medico mester traha mas uni pa brinda e miho servicio na mama y yiu.
Mester mas cooperacion intre organisacion den region cu ta promove lech’i pecho, asina e topico ta keda un punto di atencion riba agenda politico y por wordo carga pa comunidad.
Diferente meta di “Sustainable Development Goals” ta aplicabel pa Aruba logra prome cu aña 2030. Algun di nan:
Informa publico tocante lech’e pecho for di momento di embaraso te na momento cu un baby recien naci haya y continua haya lech’i pecho.
Mas union entre esnan cu ta trahando den cuido di mama y yiu y sa di nan tarea importante pa ofrece cuido optimal durante e periodo cu mama ta duna su yiu lech’i pecho.
Tambe kico e trabou di un specialista di lech’i pecho ta y kico e por nifica pa comunidad.
Compromiso pa yuda crea un area di interes comun.
Promove trahamento hunto cu apoyo di Gobierno, AZV y tur instancia cu ta traha cu mama y yiu.
Minouche Lopez y Marlene Giel a keda acerca pa e ‘International Board of Lactation Examinars (IBCLE) pa bira e “countrypoint coordinators” di Aruba pa asina promove e profesion di specialista di lech’i pecho (IBCLC), implementa un maneho nacional na Aruba y ful den Caribe. A pidi nan pa motibo cu tanto Lopez como Giel ta e uniconan den region cu tin e abilidad profesional aki, esta specialista di lech’i pecho y cu ya nan a traha un Plan di Maneho Nacional di Lech’i Pecho pa Aruba. E idea ta pa introduci e specialismo y stimula cu ta bin cu maneho den region tambe. Awo cu hospital lo expande, lo introduci algun maneho cu ta poni den e Plan di Maneho Nacional di Lech’i Pecho.
Poco, poco tur trahando den e area di cuido di mama y yiu ta yega mas cerca otro pa crea e ambiente ideal caminda tur mama por duna nan yiu lech’i pecho den e temporada cu nan desea. Dunamento di lech’i pecho ta sostenibel ora salud di mama y yiu ta mehora, tin un efecto positivo riba medio ambiente, economia y riba mercado di trabou.


text:
Segun fraccion di MEP
Presidente di Parlamento, Mervin Wyatt-Ras awor si a caba di rebaha su mes te na suela.
Ta tristo pa mira un persona cu tin un posicion asina respeta, rebaha su mes asina.
Mervin Wyatt-Ras a viola reglamento di orden no un biaha, sino varios biaha.
EROR # 1 VIOLACION DI Articulo 23 inciso 3
Indien de vergadering op de ingevolge het eerste lid voorgeschreven wijze is aangevraagd, wordt zij binnen dertig dagen gehouden.
Un reunion cu wordo pidi mester tuma lugar dentro di 30 dia. MEP a pidi e reunion dia 31 di maart cu caracter di urgencia, pero e reunion a tuma lugar dia 2 di mei, 32 dia despues.
Siendo cu e tabata un reunion urgente.
Sinembargo, Mervin Wyatt-Ras no kier a yama e reunion, pasobra Mike Eman no a dun’e permiso pa yama e reunion. Esey e propio Mike Eman a declara den Parlamento, cu e no tabata kier pa e reunion wordo yama pasobra e ta wardando un conseho di Directie Wetgerving.
EROR # 2 PONE PUNTONAN DI AGENDA HUNTO CU NO TIN DI HABER CU OTRO
E di dos eror cu Mervin Wyatt-Ras a comete ta di pone dos punto di agenda hunto, cu no tin nada di haber cu otro, cu e simple proposito pa desvia atencion.
Ta trata aki di e di dos punto cu ta a base di un peticion di 26 di april 2017 di Desiree Croes pa trata e tema di crimen organisa. E reunion aki, cu no tin ningun caracter di urgencia, a wordo yama mesora, y poni riba agenda hunto cu e tema di corupcion den Gobierno di Mike Eman. Durante e reunion tabata obvio cu AVP no kier a trata e tema di ‘Paul Croes’, y tabatin mester di algo otro pa desvia atencion.
Ta di lamenta cu e presidente di e organo halto aki ta recuri na weganan infantil djis pa probecho di su partido politico. Cu esaki AVP a mustra cu nos Parlamento no por debati riba un tema asina importante na un forma madura, sin weganan infnatil.
EROR # 3 VIOLACION DI Articulo 23 inciso 1
De voorzitter belegt de vergadering zo dikwijls hij dit nodig oordeelt of dit door drie leden schriftelijk met opgave van redenen is verzocht.
E punto di agenda di Desiree Croes a wordo añadi rib’e agenda riba peticion di Desiree Croes. Sinembargo, e peticion di Desiree no tabatin 3 firma riba dj’e manera ley tya exigi, ni tampoco a duna un motibo pakico a pidi e punto di agenda ey.
Asina mes Mervin Wyatt-Ras a core yama e reunion, violando articulo 23 inciso 1.
Xiomara Ruiz-Maduro a trata na splik’e esey, pero e presidente di Parlamento no kier a scucha. Wrong and strong!
Lider di MEP, Evelyn Wever-Croes a propone pa e lidernan di fraccion bay den un asina yama ‘seniorenconvent’ pa trata e tema aki y pa coregi e erornan. Esey ta un reunion separa cu no ta publico. Lider di MEP a pidi esey pa purba scapa Mervin Wyatt-Ras di e berguensa grandi cu el’a pone henter Parlamento pasa aden.
Sinembargo, Mervin Wyatt-Ras a trapa riba tur principio democratico y constitucional y a sigi instruccion di e mayoria den Parlamento. Y pa esaki el a ricibi hopi critica di parti di Parlamentarionan di oposicion, cu un pa un a mustre riba su erornan.
Tempo cu Mervin Wyatt-Ras tabata presidente di Parlamento pa MEP, e tabata un bon presidente. Pasobra e tempo ey e tabatin un bon Minister Presidente Nel Oduber. Pero awor cu e Prome Minister Mike Eman ta un dictador y ta trapa riba tur principio y regla, Mervin Wyatt-Ras a rebaha su mes tambe pa por cumpli cu Mike Eman. Sigur un dia scur den historia di nos pais.


text:
Club Oansa Piedra Plat cu apoyo di IBiSA ta organisa un caminata/fun for walk di 5 km, diasabra 1 di april 2017 cuminsando pa 4:30pm.
Pa participa ta costa solamente AWG 5,00. Tur hende por participa di mucha te cu adulto, famia completo. Lo bay tin awa, fruta y diferente premionan.
OANSA ta un Club pa muchanan cu ta cuminsa for di kleuterschool te cu prome klas di Ciclo Basico. E meta ta pa recauda fondo pa cumpra materialnan pa nos muchanan.
Pa mas informacion: contact Rhoda Berg, tel: 5834631 / 5934640 Maritza Robert, tel: 5625402, of e-mail: rhoda@setarnet.aw.


text:
Scol Basico Dornasol a habri su portanan recientemente a base di e necesidad cu tin pa sierto studiantenan na Aruba.
Minister di Enseñansa, Michelle Hooyboer-Winklaar, a mira e necesidad hopi grandi pa cu esaki y a desaroya un plan 2 aña pasa pa asina lanta un scol bou signatura “Cluster 4”.
Esaki t’e prome Cluster nivel 4 na Aruba.
Cabesante di Dornasol, Rosy Abreu-Vasco ta orguyoso di e scol aki.
E scol ta traha pa muchanan cu ta bin di enseñansa regular, cu ta muchanan inteligente pero tin problema specifico cu ta manifesta su mes cu conducta cu tin mester di guia specialisa.
Aki ta papia di conducta hopi severo, pero tambe cu tin un tipo di “stoornis” manera ADHD of nan tin “sterke wil” y nan ta muchanan cu ta rekeri medicamento.
Esey t’e tipo di muchanan cu tin n’e scol, pero e muchanan ta hopi inteligente cu mester ta den un “regulier onderwijs”, e cabesante a enfatisa.
Enseñansa regular tin hopi prikkel y klas grandi, pues den Cluster 4 ta papia di klas y grupo chikito. Tambe nan tin un team multi disciplinario pa traha cu e muchanan.
Klas 2 ta uno di combinacion di 1 y 2 hunto, pero tambe tin klas 3.
Pa futuro e scol lo crece, pasobra otro aña lo bin klas 4 y e lo sigui crece te ora yega 6de klas.
Den cada klas n’e momentonan aki tin 8 mucha y cu e scol chikito aki, e team ta consisti di 16 hende, segun e cabesante.
Den cada klas tin 3 assistent di klas, e maestro di klas, tambe tin un coordinador di enseñansa, un coordinador di cuido, un interior coordinator, tambe personal administrativo, School Pedagogisch Hulperverlener y un School Maatschappelijk Werker.
Cabesante di Dornasol a vocifera su aprecio p’e compromiso cu Minister Hooyboer-Winklaar tabatin pa lanta e scol y duna e muchanan aki un chens pa por keda reintegra den Enseñansa regular eventualmente, dunando nan mas oportunidad.


text:
“Bid Fixing a cuminsa afecta ciudadanonan na Aruba. No solamente Bid Fixing pa proyectonan manera renobacion di Caya Grandi, ampliacion di hospital, proyecto Green Coridor y tambe awo e extencion di Avenida Watty Vos ta un forma di corupcion unda cu amigonan of companianan yega na e partido AVP (lesa Mike Eman) ta haya e oportunidad pa sakea fondonan publico, tambe Bid Fixing a afecta e existencia di companianan grandi cu a sa di rindi servicionan di calidad na pais Aruba.
Por menciona e. o. Bohama, Albo, Arubaanse Wegenbouw y tambe Thiel Corporation cu no mester di mucho introduccion pa e simpel hecho cu nan tin varios proyecto grandi cu te awe ta un refleho di e calidad cu nan a sa di presenta riba Aruba”, segun Dangui Oduber.
Pa decadanan largo Aruba su companianan a sa di gosa di un confiansa enorme den proyectonan grandi y cu esaki mas cu claro tata y mamanan di famia a sa di pone pan riba mesa. E experiencia den e ramo di construccion tabata asina amplio cu proyectonan tabata keda perfectamente acaba y entrega sin mucho contratiempo y tin suficiente ehempelnan di esaki pa por menciona.
AVP y Mike Eman a cambia e rumbo: Desde 2009 cu Mike Eman a bira Prome Minister mester bisa cu e transparencia pa loke ta proyectonan a keda abuli, destaho publiconan a bira menos y Bid Fixing a haci su entrada den gran forma.
Compromisonan aheno mester keda prioridad di sr. Eman y casi sigur sr. Sevinger unda cu inversionista- y socionan di campania mester keda privilegia no matter si nan tin conocemento di construccion of laga. Te cu awor cifranan ta keda incierto pero tin pakico kere cu esakinan ta core den un biyon of mas”, Dangui Oduber ta splica.
“Empleadonan publico mesun culpabel cu politiconan corupto: Tin suficiente indicacionan di cual mester bisa cu un poco investigacion por hasta presenta pruebanan concreto cu tin actonan fraudulentonan tumando luga.
Por deduci esaki na momento cu ta bira demasiado ora cu DOW ta perde e autoridad pa por controla e proyectonan aki, y mas bien ta wordo uza como PR pa por defende y promove e proyectonan apesar di e calidad inferior, costonan abusivamente halto y tardansanan enorme.
Splicacionan cu hopi biaha ta asina fofo y ilogico ta parti di e forma con esnan responsabel pa DOW ta tribi di trece padilanti y sin laga afo e miedo y cobardia di contesta preguntanan relaciona cu corupcion y fraudenan cu sigur ta core riba custia di nos pueblo.
Y nos no tin miedo di menciona cu desde 2009 DOW mester por tabata na altura cu tin Bid Fixing den e proyectonan dudoso di Gobierno”, Dangui Oduber a continua bisando.
“Calidad pober, tardansa y incumplimiento ta refleho di Bid Fixing; Mester bisa cu por a mira e calidad pober, tardansa y incumplimiento di varios trabao otorga a base di e Bid Fixing saga. Proyecto di renobacion di Caya Betico Croes sigur ta un di nan y sin laga afo e aventura unico di e Linear Park dilanti di Talk of Town pa Wilhelmina Park unda cu contratistanan amigo di AVP a “walk away unharmed” di un escandalo nunca antes bisto na Aruba. Apesar cu mester a paga un dineral toch mester a injecta fondonan adicional pa otro companianan termina of improvisa rib’e proyectonan aki, mientras nunca tabatin un investigacion cu por a sikiera persigui esnan cu a literalmente horta placa di pais Aruba”, Dangui Oduber a indica.
“DOW di su parti a core haci algun trabao p’asina Benny Sevinger y DOW por a despista e atencion pa nan tambe por a keda “neat and clean” di e porkerianan aki. Costonan ta mucho mas halto den caso di Bid Fixing cu e meta pa complace, pay back of simplemente enrikece esnan envolvi den e tipo di escandalonan aki cu por cierto ta castigabel pa nos leynan penal, pero ta keda e pregunta e ora ken lo laga investiga e casonan individualmente.
Mientras cu esaki no tuma luga Aruba lo keda na merced di esnan cu ta antoha pa yega na placa facil sin nunca preocupa ta ken ta paga p’e y mas aun cuanto esaki ta bay costa e pueblo di Aruba en general”, Dangui Oduber a conclui.


text:
Tempo
Oranjestad
few clouds
26 ° C
26 °
26 °
78 %
6.7kmh
20 %
Wed
27 °
Thu
27 °
Fri
27 °
Sat
27 °
Sun
27 °
Titularnan
Aruba no tin niun motibo pa desconfia di nos specialistanan
Sr. Anko Ringeling, director di AZV, no a keda contento cu prensa ta duna comentario cu pueblo no ta kere den su profesionalnan. Pero...
Setar: Interupcion di Cablenet 24 Januari marduga
SETAR ta informa cu debi na trabounan di upgrading y mantencion necesario na e red di cable, por surgi interupcion di e servicio di...
Ultimo dia di pago di number di auto ta 31 Januari...
E ultimo di dia pa paga number di auto ta dia 31 di Januari, 2018 y no mas dia 15 di Febrauri manera tur...
Gobierno ta comprometi cu e lucha social
Minister di Asuntonan Social, Sr. Glenbert Croes ta splica con e proceso di e plan di emergencia pa combati e problemanan social na Aruba...
Fundacion Lotto pa Deporte sosteniendo deporte di arte marcial
Dojo Boye Martial Arts Center a reuni cu Fundacion Lotto pa Deporte unda cu a recorda con e aña anterior a bay. Ronny Boye,...
Mexico ta retira di e mesa di dialogo entre gobierno y...
SANTO DOMINGO, Republica Dominicana- E canciyer di Mexico, Luis Videgaray, diamars a anuncia cu su pais a dicidi di retira di e proceso di...
Interpark Coney Island a habri bek
Sr. Steve Hudson, di Interpark Coney Island, ta splica di e caso lamentabel di e mucha den parke. Sr. Hudson ta splica cu e parke...
Resultado di sorteo di number anochi 23 Januari 2018
Lotto cambiando bida ta presenta e resultadonan di Wega di Number y subi website di Lotto riba www.lottoaruba.com. Si bo kier e resultadonan den...
Soledad ta mas peligroso cu obesidad y alcoholismo
Soledad cronico, esun cu ta permanece, ta mas peligroso pa salud, compara cu alcoholismo of obesidad y hasta e por mata, segun e neurocientifico...
Homber a keda agredi pa persona cu el a duna lift...
Diamars atardi riba caminda di Belgiestraat yegando e rotonde un homber tras di stuur tabata cu algun persona mas den auto y den esaki...


text:
Oranjestad - Puntonan di benta pa loke ta Lotto pa Deporte lo haya siguridad inmediato. Minister di Husticia mr. Andin Bikker a constata na un incidente dos siman pasa, cu un bendedo cu a ser menasa door di un persona cu un machete y logra bay cu 68 florin, e victima tabata asina spanta cu e no tabata sa ki number pa yama polis.
Esey ta haci cu lo bay institui na tur punto di benta di number, boton pa alarma. E ayudo aki ta bay via un subsidio segun e mandataro. E sistema aki por haci cu mesora un victima di atraco por duna un aviso na Central di Polis y los di esey, lo bin tambe cu sistema di camara. E mandatario a menciona cu otro siman ta bay publica un nulmeting pa wak kico tur a pasa durante Gabinete Eman I y II, pa asina por sa specificamente kico tabata e situacion. Segun e mandatario, hopi biaha na e puntonan di benta di Lotto, e criminalnan ta considera e bendedonan di lotto como un obhetivo unda por enfoca riba dje.
E siguridad eynan por wordo optimalisa pero e reto hopi biaha ta financiero pa e motibo aki lo bay haci uzo di fondo di combatimento di criminalidad segun Minister Bikker. E ayudo financiero di e fondo lo percura pa tur punto di benta, nan siguridad wordo optimalisa pa asina preveni cu personanan cu menos bon intencion hinca den nan cabes pa bay molestia e luganan aki.


text:
MIAMI – Turistanan cu kier pasa nan vacacion riba islanan Caribense, por bira blanco di militantenan di ISIS, oficialnan a alerta. Un grupo grandi di personanan cu ta liga na ISIS, ta procedente di Trinidad & Tobago, y ta un isla cu tin masha problema cu islam den pasado. Comunidad Caribense pa medio di CARICOM ta tumando medida pa evita cu e bringadornan bolbe e isla, pero e menasa por ta imposibel pa verifica.
Ora cu a puntra riba e risico di e miembronan di ISIS bolbiendo Trinidad & Tobago, mayor general Edmund Dillon, minister di seguridad nacional di e isla, a bisa cu no ta cuestion di si ta si, sino ki ora, e militantenan aki lo bolbe pa comete nan actonan.
Rebecca Perring di e corant respeta Britain's Express a raporta e menasa pa turistanan bishitante na Caribe, notando cu Jihadis por biaha entre mayoria di e islanan di Caribe, sin cu nan mester di un visa. Cualkier terorista yegando Bahamas, por te hasta ta un menasa pa Florida.
Segun e Caribbean Crime and Security Implementation Agency (IMPACS), mas di 200 hende di Caribe a biaha pa e estado islamico. Lesa e articulo completo AKI. Foto cortesia Getty.
CARACAS - Presidente Venezolano Nicolas Maduro a extende e medida contra islanan ABC cu tres dia mas te dia 15 di januari. Asina fuentenan di NoticiaCla na Caracas a confirma awe mainta. E motibo ta cu ta pendiente di e reunion importante awe na Aruba riba e tema, y a prolonga e medida pendiente resultado di e reunion. Pa esaki lo ta saliendo awe mainta pa Aruba dos minister di gabinete di presidente Nicolas Maduro y e vice ministro pa Europa di e cancilleria di Venezuela pa atende e reunion.
KRALENDIJK – E comentario di prome minister di Aruba Evelyn Wever Croes cu Bonaire tin suficiente espacio pa ‘hospeda’ Venezolanonan illegal di Aruba, no ta corecto. Asina secretario di estado Hulandes Raymond Knops a bisa na Bonaire. Asina e partner di noticia cu NoticiaCla, Caribisch Netwerk ta raporta. “E no ta parsemi un bon idea. E no ta e miho idea pa hala e problema y pase pa otro” segun Knops durante fin di su bishita na Bonaire.
ORANJESTAD/CARACAS – Presidente Venezolano Nicolas Maduro a extende e ‘medida di suspension di tur tipo di trafico aereo y maritimo, y tambe cualkier intercambio comercial cu Aruba, Bonaire y Corsou’ te cu dia 12 di januari proximo. Asina vice presidente di e pais Tareck El Aissami a confirma riba su cuenta twitter. “Hasta cu no realisa e reunion di nivel halto cu autoridad di e islanan aki, y concretisa un plan di accion pa combati e mafia cu ta horta nos bienes’. No a bisa te ki dia esaki a keda extendi. Minister di turismo di Aruba Dangui Oduber a confirma esaki tambe pa NoticiaCla despues.
KRALENDIJK –Dialuna den oranan di mainta Secretario di Estado drs. Raymond Knops encarga cu Asuntonan Interno i Relacionnan den Reino a hasi un bishita cerca gezaghebber Edison Rijna pa sera conoci. Gezaghebber como muestra di aprecio a pen Secretario di Estado Knops ku escudo di Bonaire. Tambe e mandatario hulandes a sera conoci cu Colegio Ehecutivo y aki tambe gezaghebber na nomber di gobierno di Bonaire a obsekia e mandatario un album conteniendo paisahe nan di Bonaire.Finalmente e Secretario di Estado a sera conoci tambe cu miembronan di Conseho Insular. E mandatario ta bishita Corsou dia 9 y ta yega Aruba dia 11 di januari.
CARACAS - Venezuela a cera su frontera cu Aruba, Bonaire y Corsou pa 72 ora. Asina e presidente a informa diasabra. Pa e periodo ey, ningun avion of boto por move entre e paisnan menciona. E impacto lo ta mas grandi riba trafico maritimo ya cu aereo e ta practicamente nada. Autoridad local no a reacciona ainda oficialmente.
ORANJESTAD –Si presidente di Venezuela Nicolas Maduro actua riba su menaza di cera frontera comercial cu Aruba, ‘e por afecta nos severamente’, segun prome minister di Aruba Evelyn Wever Croes den e programa NoticiaCla LIVE diahuebs. E la desmenti si e audio cu ta circula cu ta bisa cu pa 1 di januari proximo lo cera frontera cu Venezuela. E mandatario a sigura cu el a tuma accion riba e caso di menaza di presidente di Venezuela pa cera frontera, aunke Aruba riba su mes no por actua riba e tema. “Desde e prome reaccion, e liña di comunicacion tabata pa expresa nos preocupacion pa cu mensahe asina” Wever Croes a sigui bisa.


text:
PYONGYANG, Noord Korea – E regimen Noord Koreano a lansa varios proyectil no identifica cu ta apaarenta ta di e tipo tera-lama desde e cercanianan di e localida di Wonsan, un vocerodi e Ministerio di Defensa, a informa.
Voceronan di e Estado Mayor Conhunto Zuid Koreano (JCS), a indica posteriormente na e agencia Yonhap, cu lo trata di misilnan di crucero y no di misilnan balistico manera cu a wordo bisa den un principio y cu e proyectilnan a recore mas of menos un 200 kilometer prome cu a cay den Lama di Hapon.
Di su parti, Gobierno di Hapon tambe a confirma e lansamento di multiple proyectil.
E test a tuma luga despues caminda dia 29 di Mei Pyongyang a purba otro misil di medio alcance y ta supone e di dies ensayo di ta e tipo cu ta realisa e regimen lidera pa Kim Jong-un pa loke ta e aña.
E Conseho di Siguridad di Nacionnan Uni, a impone sancionnan nobo na Noord Korea siman pasa riba 14 individuo y entidad riba cuenta di su testnan ripiti di arma.
E pruebanan insistente di Pyongyang a depara un endurecimento di e retorica di Washington tras yegada di poder di Donald Trump, cual Administracion a yega na insinua na e posibilidad di realisa atakenan preventivo.
Fuente: http://www.noticiasrcn.com
Noord Korea a realisa un ensayo nobo cu varios misil
PYONGYANG, Noord Korea – E regimen Noord Koreano a lansa varios proyectil no identifica cu ta apaarenta ta di e tipo tera-lama desde e cercanianan di e localida di Wonsan, un vocerodi e Ministerio di Defensa, a informa.


text:
WILLEMSTAD. Di akuerdo ku informashon for di estado Falcon na Venezuela i relatonan di prensa venezolano dje region, por lo menos 16 persona venezolano a logra sobrebibi e noufragio dje lancha ku a biaha ku 30 persona a bordo i a bin dal kibra den baranka na Koraal Tabak.
Kuater persona a muri i awe mainta a drenta notifikashon ku outoridatnan a lokalisá un kadaver mas na Noordkant. Gregorio Montaño kende ta direktor di Protección Civil na Estado Falcon, a informá prensa ku 11 famia a konfirmá pa su despacho ku nan tabatin kontakto ku nan famia ku tabata bordo dje lancha.
Ku otro palabra, nan ta na Korsou na bida. Ela rekonosé ku nan ta skondí pasobra nan a drenta Korsou ilegalmente. Originalmente e funshonario a splika ku te ku ayera nan tabatin konfirmashon di 4 morto ku a bin pega riba baranka i ku polis a detené dos homber ku tabata kana ku paña muhá i nan a klasifiká e otronan komo desaparesido pasobra nan no tabatin ningun dato di nan.
Te ku ayera mainta nan a haña konfirmashon ku tin 16 na Korsou. Kada tres ora nan ta haña dato riba desaroyo dje investigashon. E funshonario a rekonosé ku pa motibu ku Maduro a sera frontera via maritimo i aereo, nan man ta mará pasobra nan no por sali pa tene kontakto ofisial.
Riba e kantidat di hende bordo dje lancha tabata sirkulá masha rumor pero afortunadamente ta resultando ku un mayoria ta na bida pero skondí. Loke a splika nan ta ku e lancha a daña i esei a pone ku ela dal kontra baranka na Noordkant kousando un tragedia dje tamaño asina.
E gobernador di Falcon, Victor Clark, a informá ku nan ta trahando ku outoridatnan internashonal (?) pa resolvé e kaso mas pronto posibel. E gobernador a bisa ku nan ta trahando ku tur instansia na Venezuela i Korsou riba e kaso pa trese e kurpanan Venezuela pa nan entiero.
Manera menshoná anteriormente, awe mainta a haña un di sinku kadaver malamente maltratá posiblemente pasobra su kurpa a dal durante varios dia kontra baranka i despues a keda eksponé na solo.
E gobernador a pidi hubentut di estado Falcon pa reflekshoná i pensa bon pa nan no riska nan bida. E problema ta ku hubentut di Venezuela ta preferá di hasta muri i no keda biba bou di un estado di hamber, kriminalidat i malesa manera ta reina na Venezuela. E ta spera ku esnan ku a sobrebibi lo duna testimonio i konta kiko a pasa.
Per e ta lamentá e pèrdida ireparabel di hobennan di Falcon pa falta di kapasidat pa manehá un lancha ku a kousa un final tan tragiko. E periodista falconiano Jessica Urribarri a papia ku e alkalde dje Munisipio Colina, Argenis Leal, kende a dekreta tres dia di rouw pe tragedia ku a sosodé den laman di Korsou. E tambe a raportá ku nan ta trahando fuertemente pa repatriashon dje kadavernan.
Awor aki nan ta negoshando ku kompanianan di aviashon venezolano pa bin Korsou bin buska e kadavernan pasobra presidente Maduro a sera tur porta di salida for di Venezuela pa Korsou i vise versa. E alkalde a skòrs inisio dje karnaval den Munisipio Colina ku mester tuma lugá mañan komo muestra di respèt pe pèrdida di bida humano.
Finalmente ela roga e famianan ku a pèrdè un yu pa nan buska nan refugio den religion pa nan haña trankilidat mas rapido posibel.


text:
Mi kier a saca un potret di e paharito. Ora mi a wak e potret riba computer, e la duna mi un sentimento di e temponan cu nos ta bibando aden. Biba pura pura, gana placa, poco tempo pa para keto y disfruta di e naturalesa rond di nos.
E paharito cu un pida mata seco na su pia, parse di kier puntra nos unda nos amor pa naturalesa a keda.
Pero, unda naturalesa a keda den nos mundo di cement, beton y concreet?
E proximo biaha cu bo muha un mata, pensa riba e paharito aki!
E proximo biaha cu bo planta un mata, pensa riba e paharito aki!
E proximo biaha cu bo kap un mata, pensa riba e paharito aki!
Un mensaje di www.comprondiendo bida.com
Pasobra bida, nos ta trahé! Y naturalesa ta sclamando nos pa atencion.


text:
For di e ultimo añanan nos ta papiando ariba ‘food security’ pa Aruba.
Kiko esaki ta nifica?
Den caso cu tin un of otro crisis mundial, cu nos no por importa cuminda mas for di exterior, kiko nos lo duna nos pueblo di come?
Actualmente, nos sa cu e nivel di agricultura y di cria di bestia ta hopi limita na Aruba.
E nivel di pesca na Aruba tey, pero nos sa tambe cu esaki no lo ta suficiente p’e mercado local.
P’esey nos ta kere cu ta juist e personanan cu ta dedica nan mes na agricultura, cria y pesca, mester wordo yuda pa asina nan por produci mas pa nos isla.
Ta tristo pa mira con e Gobierno saliente a engaña e piscadornan despues di a priminti di no pasa e ley cu ta prohibi pesca di cierto pisca nan, y ni dos siman di a sinta na mesa ta pas’e toch.
Ta un bon momento pa hunto cu tur piscado y otro stakeholders. sinta na mesa y delinea un maneho duradero y asina evalua, ahusta y si mester, introduci leynan nobo cu lo percura pa un maneho duradero y eficiente pa cu piscamento na Aruba.
For di banda di e piscadornan mes, nos por compronde cu tin hopi interes pa regula cierto tipo di piscamento, pero tambe pa proteha algun especie di pisca.
E especienan di pisca cu kier proteha ta e.o bayena, dolfijn y turtuga.
Piscamento ta algo saludabel pero e tin su costonan.
Y akinan nos ta di opinion cu pa por baha e prijs di pisca nos mester por yega na un acuerdo pa por baha e costo di e piscadornan, y na mes momento regula entrada di piscanan di afor cu ta nifica un competencia inhusto pa nos piscadornan.
Nos meta mester ta pa proteha y enrikese e bida marino di Aruba, y esaki nos lo por logra si tur stakeholders, incluyendo nos piscadornan, ta rib’e mesun linea.
No por ta asina cu bo ta prohibi spear fishing bisando cu nan ta hasi daño n’e coralnan, mientras tin barconan grandi cu ora nan ancra ta hasi mucho mas daño.
Y tampoco por ta asina cu ta prohibi nos piscadornan di pisca cierto especie di piscanan, mientras cu nos sa cu tin piscadornan di otro pais keto bay ta piscando den nos awanan ilegalmente, y nos no por hasi nada contra nan.
Nos ta sigur cu den e proximo Gobierno lo tin pensamentonan nobo y inovativo pa cu e maneho duradero di e Sector Primario. E maneho aki mester tin e vision pa hasi e sector aki un pilar di nos economia, pero teniendo na cuenta cu e area aki ta ancra den nos cultura y tradicion.


text:
DIANLERI ta den celebracion en coneccion cu su di 10 aniversario y pa cu esaki lo celebre den grandi cu apertura di su di 2 tienda den centro di Oranjestad. Dianleri, e fashion boutique mas reconoci, cu ta impone moda na Aruba, cual tambe a sa di bisti e fashion people di Aruba pa 10 aña.
E demanda ta asina grandi, cu propietaria Diana Helder-Lerma ta expande y facilita henter Aruba cu Dianleri Boutique y DCW den un solo edificio cu coleccionnan exclusivo fabrica specialmente pa Dianleri Boutique na Brazil y Colombia.
Pa cada vestuario tin un sapato y pa cada sapato tin un vestuario, pesey mes awor ta mas facil pa shop completo y awor den un solo edificio cu DCW Shoes y Dianleri Boutique 2.
Cu un amplio variedad di vestuario pa hende muher y hende homber manera “Fashion Chic” y “Evening club wear”, cual tur esaki bo por combina cu un tas, sapato, faha y accesorionan unico pa abo por luci manera debe ser.
Cada 2 siman Dianleri Boutique ta ricibi coleccion nobo, di tal forma ta haci cu tur esnan den moda na Aruba semper ta altanto y na moda internacional.
Bo kier impacta, resalta bo beyeza y ta realmente unico y fabuloso? Dianleri Boutique ta situa na Paseo Herencia Mall y awor tambe tin Dianleri Boutique 2 cu ta situa na di e di dos piso di DCW Shoes Oranjestad riba Plaza Daniel Leo.


text:
ORANJESTAD - Den SETAR Store a tuma lugar e tiramento di lot pa e lineup di e proximo Fakkeloptocht 2018.
E secuencia ta:
1. Royal Carnaval Group
2. Empire Carnaval Group
3. Champagne Carnaval Group
4. OPC Carnaval Group
5. Los Laga Bai
6. Dushi Carnaval Group
7. Infinity Carnaval Group
8. TOB Carnaval Group
9. PINK Carnaval Group
ORANJESTAD – Diabierna anochi a tuma lugar e eleccion di Prins y Pancho di Aruba su carnaval 2018 den tur categoria.
ORANJESTAD - Diaranson anochi, Stichting Musica a organisa e registracion pa Aruba Caiso & Soca Monarch 2018. E registracion di Tumba Contest y Aruba Caiso & Soca Monarch a tuma lugar hunto na Centro di Bario Brazil. Varios participante y band leader a acudi pa asina finalisa nan registracion na e grandioso festival, cu sigur ta un di e eventonan durante e temporada di Carnaval cu ambos musico y publico ta anticipa p’e. Tabata bunita pa experiencia e modo cu varios banda y musico a yega na e registracion uniforma y algun hasta cu fanfaria y brassband cual a haci e anochi aun mas special.
ORANJESTAD - E aña aki diadomingo 14 di Januari lo tuma luga e Boatfest 2018 cu cerbes Chill, unda botonan lo yega hunto y tur hende lo pasa un rato ameno. Algun aña pasa a inicia e Boatfest di cual e aña aki Brouwerij Nacional Balashi ta participa pa di 3 aña na e evento aki. E Boatfest a cuminsa algun aña pasa ora cu e tabata Aruba Boat Trip conhunto cu Varadero. Pa por participa na e evento, lo tin un reunion cu e capitannan di boto pa repasa e puntonan importante.
ORANJESTAD - Manera ta conoci, durante luna di december 2017 SETAR a lansa su campaña “Share your Joyous moments” den cual e clientenan ta comparti nan momentonan di alegria pa por gana premionan atractivo. Durante e programa popular carnavalesco “DEN DJE” na Telearuba, SETAR a haci entrega di regalo na dos di e ganadornan. Nathan Berkel a gana Afl. 1000 na gift certificate di Maduro Travel y Natasha Pietersz a gana Weekend Stay pa 2 persona (all inclusive). E otro ganador ta J. Soliana cu a gana un SETAR Gift Certificate na valor di Afl. 250.
ORANJESTAD - Den e campaña di fin di aña SETAR kier a realisa algun soño di su clientenan. Tur cliente cu a haci uzo di un of mas promocion di e campaña a ricibi un “Wish Tag”. Riba e “Wish Tag” aki e cliente a pone un di su deseonan y a colg’e den un di e “Wish Tree”nan cu tabata situa den cada Teleshop y na SETAR Store.
(ADVERTORIAL)


text:
Presupuesto di pais Aruba ta ariba e bon caminda, segun minister di Finanzas, Sr. Angel Bermudes y esaki lo mester ta cla prome cu fin di aña. E ta amplia mas ariba e tema aki.
Pa e fin di siman aki of e comienso di otro siman, e lo mester haya e prome concepto. Directie Financien ta elaborando duro ariba dje. Mester a caba cu e raportahe di di dos cuartal y prome cu esey mester a caba cu e cuenta anual 2016. E capacidad ariba e tereno aki ta limita den Directie Financien, pero nan ta trahando duro ariba dje.
E ta den espera di e prome draft pa Minister por repase hunto cu su coleganan pa asina den cierto modo, nan por finaliza tambe e proposicion di 2018 pa e cuminsa e caminda legal.
Sr. Bermudez ta convenci cu e lo wordo finalisa prome cu fin di aña y prome cu 2018 inicia. Retonan tin tur aña ora di prepara e presupuesto, muy en particular door cu mester tene na cuenta e norma cu ta valido a base di e ley di supervision, caminda cu pa otro aña mester tin un presupuesto balanza y esey ta trece cun’e cu mester evalua y reevalua e gastonan y particularmente elabora cu e ministernan concerni, unda nan por reduci cierto gastonan pa mantene e nivel di maneho cu nan ta premira.


text:
ORANJESTAD(AAN): Un accident basta fuerte a keda registra Diamars mainta na Eagle.
Algo pasa di 11:45 am, varios patruya a bay den Schotlandstraat, na altura di Ling & Sons, unda tin un accidente basta pisa.
Eynan nan a bin topa cu un Honda Accord color berde, numera A-69212 y un truck di Oranjestad Laundry cu number DT-481.
Segun un testigo cu tabata coriendo tras di e Honda, dicho auto tabata bayendo tur cu tin y na momento cu e tabata yegando e crusada, e no a para y duna preferencia.
Mientras tanto e truck tabata bayendo direccion pabao den Schotlandstraat.
Asina e Honda a bay dal den e wiel di e truck, cu e consecuencia cu e truck a kentel y cay den banda.
E Honda a sufri basta daño material. Ambulance y Vehiculo di Rescate di Cuerpo di Bombero a presenta pa asina saca e chauffeur for di e truck.
E chauffeur den e Honda tabata basta spanta y tabata halando rosea basta pisa. Personal di ambulance a traha cun’e y despues a transporte pa hospital. Brandweer a corta e windshield di e truck pa asina por a saca e chauffeur, pa despues dun’e asistencia medico.
E chauffeur di e Honda Accord no tin rijbewijs pa colmo. Takelwagen a presenta pa asina pone e truck back riba su wielnan, y despeha e caminda, haci’e liber back pa trafico.


text:
Papia ta nada, Komuniká t’e kos’
Diabierna awor tin presentacion di e buki titula ‘Papia ta nada, Komuniká t’e kos’ na Biblioteca Nacional Aruba. Darcy Lopes a bin for di Corsou pa presenta su buki na e publico di Aruba. Presentacion ta cuminsa 6or.
“E arte di komunikashon ta un instrumento mashá necesario pa éksito. E abilidat pa komparti un pensamentu of idea ku otro, na un manera kla, konsiso i ku konvikshon, a bira algu indispensabel pa un persona ku ke funshoná ku efectividat. “ Asina sr. Lopes ta cuminsa su introduccion. Ademas e ta remarca “Tantu bal un bon idea, si no por formul’é. Tantu bal un splikashon, si niun hende no ta komprend’é. Tantu bal un tremendo mensahe, si no por tresé elokuentemente.” Si bo tin ku marka por lo menos tres di e puntonan aki bou, e buki aki ta sirbí p’bo:
- Mi tin miedo di para dilanti di un grupo i papia.
- Mi ke sa kon domina e tenshon prome i durante un presentashon
- Mi ke siña formula i ekspresa mi ideanan miho
- Mi ke sa kon komunika na luga di simplemente papia
Sr. Lopes a specialisa su mes den dunamento di training di Public Speaking, Motivacion, Teambuilding, Reunionnan eficiente y efectivo. Comunicacion ta su pasion. Lopes conoce Aruba bon como cu el a biba 10 aña na nos isla como hoben y el a duna curso na diferente compania local. Si pues e topico aki ta interesa bo, bo ta bon bini na Biblioteca Nacional Aruba diabierna awor, 6or.


text:
Departamento di Calamidad no por duna informacion ainda
FALCON, VENEZUELA: Un di e tankinan den cual ta deposita restonan di crudo, di e refineria mas grandi di Venezuela Amuay, a bay over y a basha bay den e bahia cu ta keda serca di e refineria.
Varios tankero y boto tambe a keda mancha na petroleo, asina dos trahador y un lider sindical a duna di conoce.
E derame di e pos a wordo ocasiona pa dos dia tras di otro di yobidanan hopi fuerte y tambe pa falta di mantencion di e refineria. Esaki e representante di e trahadornan Ivan Freites a duna di conoce.
E tankeronan mancha na crudo, no ta wordo permiti pa nabega den awanan internacional, paso nan por genera contaminacion.
Ni PDVSA, ni Minsterio Petrolero no ta dunando informacionnan cu a wordo pidi.
Ivan Freites a bisa, cu te n’e momento aki no ta conoci cuanto crudo a bay perdi, pero mas sigur ta trata den careda di un 200 mil bari di crudo, tambe el a confirma cu tin botonan tranca cu no por sali for di Venezuela paso nan a wordo mancha p’e petroleo y esaki tin e capitannan basta indigna.
” El Fors 1″ asina yama e pos cu a bay over, den e pos aki nan ta deposita e productonan pisa cu no ta specifica of ta dimas.
“Un desaster na PDVSA, ayera durante dia a bolbe ocuri un derame pa falta di mantencion di e refineria Amuay, cu consecuencianan ecologico y economico hopi desastroso”, asina Maria Corina Machado a expresa, kende ta coordinadora nacional di e movimento político Vente di Venezuela.
Te n’e momentonan aki no tabatin niun reacion oficial di parti e Gobierno Venezolano.
Arubanative.com a tuma contacto cu oficina di calamidad di Aruba, pero nan mes no a haya niun notificacion di e derame aki ainda y naturalmente no lo por duna informacion si esaki lo por yega te den nos awanan teritorial, mirando cu e refineria Amuay ta keda basta serca nos isla.
Manera nos haya cualkier update nos lo publica esaki.


text:
Diahuebs anochi a inicia e curso “Declarant Douane” organisa pa Departamento di Aduana Aruba cu colaboracion di ATIA.
Directora di ATIA, sra. Michelle de Groot a habri e anochi extendiendo un bon-bini n’e cursistanan.
Michelle de Groot a expresa di ta hopi contento di por mira e curso inicia despues di hopi luna di organisacion.
E interes pa inscribi tabata sumamente grandi y den tempo hopi corto a yena e 25 lugarnan cu ta tin disponible.
Ademas ya caba tin un lista di espera di 25 persona mas cu lo haci e curso durante e di dos tanda cu lo inicia na augustus.
Minister Angel Bermudez como invitado especial tambe a dirgi algun palabra n’e 25 cursistanan di e prome tanda.
Den su discurso Minister Bermudez a enfatisa e importancia di e curso cu lo facilita e proceduranan di declaracion di mercancia na Douane y lo resulta den mihor servicio n’e clientenan di e brokers participante.
Minister a finalisa dunando e cursistanan un palabra di pabien pa a tuma e iniciativa di participa den e prome tanda di e curso.
Señor Lito Pablo como Director suplente y cabesante di e curso a sera e parti oficial di e anochi splicando cu e obhetivo ta pa na final di e curso e cursistanan por interpreta e leynan di mesun manera cu e Douaneronan y asina kita tur duda cu por tin pa acelera e proceduranan y evita multanan cu ta wordo duna na momento cu no ta adhere n’e leynan of ta interpreta e leynan di manera diferente.
Ademas lo train e cursistanan riba e sistema di Asycuda cu a wordo introduci algun aña pasa pero pa cual nunca a ofrece un training oficial.
E curso lo sigi te final di juni y lo finalisa cu un examen oficial pa cual e cursistanan cu pasa e examen exitosamente lo haya nan certificado.
E fecha p’e di dos tanda di e curso lo wordo anuncia despues. Pa mas informacion por tuma contacto cu ATIA via info@atiaruba.org.


text:
Evento - Marshe pa Empresario / 18 Aprel 2012
Keda pendiente pa eventonan den 2013 of mail nos na businessinfo@curacao-chamber.an
Marshe di Empresario ta 18 Aprel 2012 i ta tuma luga na WTC. Programa nan ta kuminsa for di 8AM te ku 9PM. Abou bo por download e skema di e programanan.
Pa mas informshon tokante Marshe di Empresario, e programanan of pa INSKRIBI, klik AKI pa bai www.marshepaempresario.com!
Pa mas informashon por tuma kontakto ku Kámara di Komèrsio i Industria di Kòrsou na 461-3918 | E-mail: businessinfo@curacao-chamber.an


text:
Cu danki na Wikipedia den papiamento.
‘Ta bon pa nos duna honor na nos yiunan di Tera cu a duna di nan bida pa nos por ta unda nos ta awe… Riba ‘Dia di Betico’, ban honra Betico. -Ingrid’
Na 1972, a continua cu e proceso di decolonisacion y independencia inicia for di aña 40 na e conferencia na Surnam, na unda Betico Croes di partido MEP (Movimiento Electoral di Pueblo) a propone tambe un “sui-generis” Dutch Commonwealth di cuater pais y estado independiente miembro: Aruba, Hulanda, Surnam y Antia Hulandes, cada un cu su propio soberania y identidad nacional. Mr. C. Yarzagaray, representando e partido politico AVP (Arubaanse Volkspartij), a propone pa tene un referendum pa e pueblo mes dicidi su propio destino y a proclama cu: “Aruba hamas lo acepta un federacion ni un nacionalidad di segundo categoria”.
Betico Croes mesora a inicia na Aruba un campaña pa informa y prepara e pueblo di Aruba pa Aruba su independencia politico y un status aparte den un commonwealth Hulandes liber di tur resto di colonisacion. Na 1974 e Ministro di Structura Estatal a percura pa publica e “Witboek over de Status Aparte”, y na maart 1976, un comite nombra pa gobierno di Aruba a logra keda cla cu tur preparacion pa a introduci e bandera y himno nacional di Aruba como e dos simbolonan di Aruba su soberania y independencia, y hunto tambe a fiha 18 di maart 1981 como fecha pa Aruba su independencia como pais completamente separa y independiente cu un status aparte como estado miembro di un commonwealth nobo, moderno, bou di un statuut dor di cual lo a elimina pa semper e gran berguensa di tur e resto di dominio y poder colonial.
A sigui na maart 1977, cu e referendum (Aruba a ser obliga pa a yama e referendum aki un ‘encuesta’, pasobra pa ley Aruba no tawata permiti pa tene un referendum) pa e pueblo mes determina su futuro cu a ser teni cu e sosten di e Nacion Uni y 82% di e votadonan a scohe pa independencia: pa Aruba ta un pais riba su mes, y cu derecho di ta un estado miembro di un comonwealth nobo, moderno Hulandes, manera tawata e deseo di e pueblo ya for di añanan 40, pa Aruba iguala cu e otro cuater paisnan cada un como Estadonan di Miembro lo a obtene nan ‘status aparte’ eyden.
E gobierno di Aruba a asigna e ‘Instituut van Sociale Studies’ den Den Haag pa haci un estudio di Aruba su independencia, cu a wordo publica den 1978, cu e titlo “Aruba en Onafhankelijkheid, achtergronden, modaliteiten en mogelijkheden; een rapport in eerste aanleg”.
Na e conferencia di Den Haag den 1981, Aruba su independencia a wordo proponi na 1991. Den maart 1983, basa riba e Referendum, finalmente Aruba a haya un trato oficial den Reino, pa Aruba su decolonisacion y independencia, e prome pais birando den Reino Hulandes, cu su mesun costitucion, unanimamente aproba y proclama den augustus 1985, y despues di un eleccion teni den november pa Aruba su prome parlamento.
Aruba a separa for di Antia Hulandes y bira oficialmente un pais y e di tres miembro di estado den Reino Hulandes dia 1 di januari 1986, cu despues di 10 aña Aruba e ful independencia na aña 1996, y cu e abolicion di Reino Hulandes Bieu. Un miembro di estado nobo di e nobo Reino Hulandes como completamente nobo y moderno di Dutch Commonwealth, liber di tur dominio colonial.
E logro grandi aki ta danki na e United Nations Resolutions pa elimina colonialismo y tambe na Betico Croes y e steun politico di otro nacions manera Merca, Panama, Venezuela y varios pais Europeo. Croes tawata proclama e “Libertador di Aruba” despues di un accident tragico dia 31 december 1985 y a fayece den november 1986.


text:
E comerciante Chines, T.Y.Cheng propietario di Cheng’s Supermarket, kende a keda deteni diaranson ultimo, ya diahuebs atardi, a ser laga den libertad. Esaki a keda confirma pa vocero di Ministerio Publico, kende a bisa cu no tin motibo pa sigui detene e sospechoso aki.
Manera Ministerio Publico a duna di conoce, cu su detencion tin di haci di soborno cometi pa por haya permiso for di Minister Paul Croes.
E hecho cu e comerciante a ser scucha den e caso di Minister Paul Croes y laga den libertad, ta un indicacion cu lo no tin prueba contundente pa prolonga su detencion. Ta mustra tambe cu e expedicion contra Minister di Labor, drs. Paul Croes ta continua.
Pesey ta di lamenta cu tin medionan di comunicacion cu ta manera ta goza cu e hechonan aki, kier sigui difama y lastra personanan inocente den nos comunidad. Te awe e team investigativo a detene y menos ainda, scucha e sospechoso, esta e propio Minister drs. Paul Croes, pero si tin hende ta goza di dolor di otro y sin ainda cu el a ser hugza, kier encrimin’e.
Tambe Ministerio Publico a confirma cu e dos damanan deteni den caso di Paul Croes tambe a ser laga den libertad.
E dos damanan di inicial A.V. y L.M. ta traha pa un uitzendbureau y nan ser deteni pa supuesto envolvimiento den e caso penal “IBIS”, pero no tin motibo pa prolonga nan detencion.


text:
E prome dia di Beach Tennis Panamerican Championship ta tras di...
Prome ronde di e weganan di e di e Panamerican Championship a tuma luga diabierna ultimo, caminda 11 pais den nos region ta batayando...
Lotto lo duna su aporte na e competencia di Mr. Aruba...
Diasabra awo, 10 di September, Aruba Bodybuilding & Powerlifting Association lo tene nan competencia anual di Mr. Aruba National Body Building and Fitness Championship....
Fundacion Lotto pa Deporte ta sostene baseball pa sigui crece
Dialuna a tuma luga e di tres wega di e play-off best of 5 entre Red Machine y Atco Indians den e campeonato di...
Brazil Taekwondo Stichting a sali best team nacional na e di...
Den fin di siman Brazil Taekwondo Stichting a participa na e di 18 Aruba Open. Brazil Taekwondo Stichting a participa cu 18 atleta y...
Juan “Juju” Rasmijn tin e record di anota mas gol den...
E aña aki Arubaanse Voetbal Bond (AVB) lo reconoce un persona hopi conoci den e mundo di futbol. Ta trata di Juan Rasmijn, miho...
Apertura fenomenal di Champ of the Champs
Champ of the Champs e prestigioso torneo di softball competitivo internacional tabata tin un apertura fenomenal fin di siman. E aña aki Champ of...
ASU Olimpiade 2017 ta anuncia ganadonan den e deporte di tenis...
Durante dos siman largo e federacion di tenis di mesa a organisa un torneo enconexion e ASU Olympiade 2017. E torneo a inicia siman...
Seleccion di Aruba lo ta na Caracas pa campeonato di Karate
Dianan 31 di Maart te cu 1 di April proximo,e seleccion di Aruba den e deporte di Karate lo ta na Caracas, Venezuela pa...
Diabierna awo Aruba Domino Bond ta cuminsa cu nan celebracion di...
E aña aki Aruba Domino Bond lo celebra nos dia nacional Himno y Bandera un toke diferente y mas largo. E federacion lo organisa...
Grandioso campeonato di beach volleyball presenta pa AVA
Tanto diabierna, diasabra como diadomingo ultimo e federacion di volleyball, Aruba Volleyball Association a tene nan campeonato di beach volleyball den Joe Laveist Ballpark....
Aruba Baseball Clasico 40+ Torneo Internacional 14to Uniendo Naciones Series del...
Organisacion Aruba Baseball Clasico 40+ta desea di agradici Sr. Eugene Helder y Sr. Lyrick Pourrier pa nan ayudo inmenso pa cu uso di nan...
Aaron Jacobs di Brazil Taekwondo Stichting a cuminsa train pa e...
Diasabra mainta trempan e atletanan cu kier forma parti di e team di TK5 pa Corsou a presenta na Grape Field pa e prome...
FIFA impresiona cu desaroyonan den futbol na Aruba
E siman aki, entre 17 pa 19 di januari ta tumando luga e "FIFA Executive Football Summit" na Miami, na Merca. Tanto Presidente di...
Aruba Sport Unie a reconoce algun baluarte na e clausura di...
Diadomingo atardi e ASU Olimpiada 2017 a yega su final den Centro Deportivo Betico Croes. Dilanti invitadonan di honor, atleta y dirigentenan di e...
E 30 nomidadonan pa Balon di Oro 2017 ta conoci
PARIS, Francia- E revista 'France Football" a duna di conoce e lista completo di e candidatonan pa gana e Balon di Oro 2017. Cu...
Seleccion di tennis di mesa U15 a sali pa Guatemala
Recientemente e seleccion di tennis di mesa di Aruba a biaha pa e competencia Latinoamericano na Guatemala unda nan lo enfrenta e mihonan di...
San Nicolas Taekwondo Center a premia tur su atletanan cu mas...
Dialuna ultimo San Nicolas Taekwondo Center a celebra nan Cena di Pasco y a entrega varios premio na e atletanan cu mas a destaca...
Delegacion di Taekwondo cu obsekio pa presidente di Lotto pa Deporte
Recientemente un delegacion di Aruba a biaha pa e mundial di taekwondo cu e tuma lugar na e ciudad historico di Mujiu, Sur Korea...
Aruba Taekwondo Bond “ARTBO” ta felicita tur e ganado y participantenan...
ARTBO ta masha contento cu e participacion di e 6 scolnan di Taekwondo cu a haci e evento di Himno y Bandera uno grandi...
Pabien na AVB pa cu e playoff final di futbol Division...
E playoff final di futbol Division di Honor a start sali den stadion Guillermo Prospero Trinidad na Dakota, yen di ambiente y cu un...


text:
Dufi Kock
Dufi Kock a nace na San Nicolas, dia 27 di September 1936 y ta biba na Savaneta. Dufi a termina su estudio basico na Scol Don Bosco na San Nicolas. Despues el a continua na scol avansa y a gradua na Lago Vocational School. Despues el a bay traha den oficina di Light Oils. Na aña 1964 el a ricibi un beca di Lago pa bay studia pa ingeniero kimico na Universidad di Dayton, Ohio na Merca. Di regreso el a bay traha como coordinador di Entrenamento y den e capacidad aki el a duna les pa binti aña largo riba diferente nivel y tambe e tabata un persona clave den tayernan importante. Como miembro nacional y internacional di American Society for Training & Development, e mester a tuma varios curso of seminario tanto local como den exterior. Na Lago mes e mester a tuma hopi curso interno. Tambe el a traha como secretario di Lago Scholarship Foundation pa tres aña. Dufi su servicio na Lago a termina tempo cu Lago a cera na aña 1985.
Na 1997 Dufi a skirbi su prome buki “Guia con pa solicita pa trabao; na aña 2006 Kock a publica 2 buki “Fecha y datonan historico di Aruba” y tambe “Historia di un auto clasico” y Historia di Savaneta. Asina cu su prome buki a sali, Dufi a haya su mes ta dedica hopi tempo pa yuda hoben y hende grandi pa logra haya un trabao; traha relato pa muchanan di scol; yuda algun persona traha nan genealogia, etc. Tambe e ta dedica hopi tempo na investigacion di e historia di Aruba y di Segundo Guera Mundial. Cu esaki e ta haya masha hopi peticion local y internacional pa yuda cu historia of pa facilita potret. E ta miembro di varios organisacion di e Mericanonan cu a traha na Lago.
Sr. Kock ta parti di e ekipo di sambuyado cu a lanta un chapaleta y anker cu e meta pa sirbi como monumento. Un anker a keda entrega na Commandant Hofma di Marinierskazerne pa sirbi como un monument pa di e forma ey recorda e cuater militarnan Hulandes cu a perde nan bida mientras nan tabata desarma un torpedo na Eagle Beach na aña 1942. Pa su trabaonan boluntario, La Reina a condecora Dufi na aña 2006 como Lid in de Orde van Oranje Nassau.
Kock a publican na tur, te awor, 6 buki, esaki ta inclui e dos ultimo cu Kock a publica na juni 2012,
1) Guia Con Pa Solicita Pa Un Trabou
2) Fecha y Datonan Historico di Aruba
3) Historia di Un Auto Clasico
4) Historia di Savaneta
5) E Incidente di e Torpedo na Eagle Beach, Aruba (Na Papiamento y Ingles)
6) E Storia di e Barco di Carga Aleman E.S. Antilla (Na Papiamento y Ingles)